Янги "маҳалла посбони" аввалгисидан фарқ қиладими? - BBC O'zbek\nЯнги "маҳалла посбони" аввалгисидан фарқ қиладими?\nЎзбекистонда "Маҳалла посбони" жамоатчилик тузилмаси низоми тасдиқланган.\n1999 йилнинг 19 апрелида ҳудди шу тузилма ҳақидаги низом ўз кучини йўқотгани маълум қилинганди.\nКузатувчилар Ўзбекистонда маҳалла посбонлари ҳуқуқ тартибот органларининг айғоқчиси каби вазифани бажариб қолаётганини ва уларнинг маошлари ўта камлигидан низомда кўрсатилган вазифалари бажарилмай қолаётганини айтишади.\n"Маҳалла посбони" жамоатчилик тузилмаси низоми 2014 йилнинг 4 март куни ҳукумат қарори билан тасдиқланган.\nБу ҳақда Фуқаролик жамияти шаклланишини мониторинг қилиш мустақил институти хабар берган. Янги низом тасдиқланиши ортидан 1999 йил қабул қилинган низом ўз кучини йўқотган. Институт ходимининг Би-би-сига маълум қилишича, ушбу низомда такомиллаштриш ҳақида гап кетяпти.\n"Низомда такомиллаштириш тўғрисида гап кетяпти. Яъни ушбу тизимни такомиллаштириш. Шунинг учун бу борадаги ҳамма саволга "Маҳалла" хайрия фонди жавоб беради. Чунки ушбу қарор ижроси маҳалла фондига юклатилган".\n"Маҳалла" хайрия фонди матбуот котиби ўз ўрнида бўлмагани учун ушбу низомнинг 15 йил олдин қабул қилинган айни шу номдаги низомдан қандай фарқи борлигини билишнинг имкони бўлмади.\n1999 йил қабул қилинган низомда "Маҳалла посбони" жамоатчилик тузилмасининг мақсадлари ва фаолиятлари кўрсатилиб берилганди. Унда посбонлар маҳаллий бюджетдан маош олиши кўрсатилган.\nТошкент шаҳридаги маҳаллаларнинг биридан фаолнинг айтишича, маҳалла посбони халқ ўртасида ҳуқуқ тартибот органларининг айғоқчиси деган тасаввур шаклланган.\n"Ҳокимият, махфий хизматлар билан ҳамкорликда ишлайдиган агент даражасига етиб қолишган. Посбон деганда, маҳалланинг хавфсизлиги, тинчлигини сақловчи, айрим жиноятларнинг олдини олишга ҳаракат қилувчи одамларни тушунардик".\nБироқ бугунги кунга келиб маҳалла посбонлари зиммасига низомда кўрсатилмаган вазифалар ҳам юклана бошланган.\n"Коммунал тўловларни тўлаш учун хонадонларга тазйиқ ўтказиб кириш посбонларга юкланган. Шанба кунлари шанбалик ўтказиш ва ҳарбий хизматга бормаётганларни изидан тушиш ёки ҳарбий хизмат учун пул тўлашни назорат қилиш поспонларнинг зиммасига юкланган", - дейди маҳалла фаоли.\nТошкентдан ҳуқуқбон Суърат Икромов маҳалла посбонларининг фаолияти сўнгги вақтларда ўта сустлашиб кетганини ва бунга уларнинг маошли камлиги сабаб бўлиши мумкинлигини айтади.\n"Маҳалла посбонининг номи бўлгани билан бор йўқлиги билинмайди. Менимча, маоши кичкина бўлгани учун ва эътиборсиз қолдирилгани учун кўп жойларда бўшаб кутган ёки номига ишлаяпти. Лекин уларнинг фаолиятини сезиларли деб бўлмайди", дейди Суърат Икромов.\nИкромов жанобларига кўра янги низом посбонларнинг ишини жонлантириш учун қўл урилган чора бўлиши мумкин.\nЎзбекистонда жами 9756 та маҳалла мавжудлиги айтилади. Маҳаллалар Ўзбекистонда расман ўзини ўзи бошқариш органлари деб ҳисоблансада, ушбу тизимларга ҳукумат ва маҳаллий ҳокимиятнинг жойлардаги кўзи қулоғи ва тепадан туширилган буйруқларни амалга оширувчи тузилма сифатида қаралади.


“Шўртангазкимё” мажмуаси қошидаги БПТ 300 фуқарога кредит олишга кўмаклашди | O'zLiDeP\n“Шўртангазкимё” мажмуаси қошидаги БПТ 300 фуқарога кредит олишга кўмаклашди\nБугун “Шўртангазкимё” мажмуаси қошида 1 минг 700 нафардан ортиқ аъзоларни бирлаштирган O‘zLiDeP бошланғич партия ташкилоти фаолият юритади. Ўтган давр мобайнида БПТ томонидан амалга оширилган сиёсий-тарбиявий ишлар кўлами ниҳоятда кенг. Чунки мажмуадаги 25 та цехда ишлаётган илғор ва ташаббускор ёшлар ҳар жабҳада ҳамкасбларига намуна бўлиб келмоқда.\nЭътиборли жиҳати, улар ишлаб чиқаришни такомиллаштириш, замонавийлаштириш, маҳсулот сифатини яхшилаш, янги технологияларни жорий этиш борасида янги-янги таклифлар билан чиқиб, кўпчиликнинг ишончини қозонмоқда. Корхонада амалга оширилаётган ободонлаштириш, кўкаламзорлаштириш ишларида ҳам қуйи бўғинимиз бош-қош.\nПартия фаоллари иштирокидаги йиғилишларда эса мажмуамиз директори, халқ вакили Шуҳрат Асланов оилавий тадбиркорликни ривожлантириш, уюшмаган ёшларнинг бандлигини таъминлаш, маҳаллий ишлаб чиқаришни замонавийлаштириш, жойлардаги ички имкониятлардан самарали фойдаланиш борасида таклифларини билдириб келмоқда. БПТ кўмагида ўнлаб тадбиркорларнинг муаммолари ўрганилиб, уларнинг барчаси ижобий ҳал этилди. 300 га яқин фуқароларга оилавий тадбиркорликни ривожлантириш учун кредитлар олиб берилди.\nШунингдек, маслакдошларимиз ижтимоий муаммоларни ҳозиржавоблик билан ҳал этиб, эл манфаати йўлидаги эзгу ишларга муносиб ҳисса қўшяпти. Ишчи-ходимларнинг ҳуқуқларини ҳимоялаш, саломатликларини мустаҳкамлаш, меҳнат шароитларини янада яхшилашда яқин кўмакчи бўлмоқда. Бўлиб ўтган йиғинларда оналик ва болаликни муҳофаза қилиш, ёшларни соғлом ва бақувват бўлиб улғайишлари учун спорт тўгаракларини кўпайтириш, ёшларни тадбиркорликка йўналтириш борасида бир қатор амалий таклифлар ўртага ташланиб, O‘zLiDeP туман Кенгашига юборилди.\nДеҳқонобод, Ғузор туманлари ва Қарши шаҳрида партиямиз дастурий мақсадларини кенг тарғиб қилаётганимиз боис сафларимиз кенгаймоқда. Партия фаоллари ўзи истиқомат қилаётган маҳалла ва қишлоқларда ёшлар ўртасида тадбиркорликни ривожлантириш, аҳолига кўрсатилаётган маиший хизмат сифатини яхшилаш борасида таклифларини билдиряпти. Лалмикор майдонларда узумчилик, полиз, беда уруғи етиштириш, чорвачилик ва паррандачилик билан шуғулланадиган оилавий тадбиркорларга микрокредитлар олишда яқиндан кўмаклашди.\nЯна бир гап. Ҳамжиҳатлик, сиёсий фаоллик партиядошларимизни янги-янги меҳнат зафарлари сари ундаётир. Ёш маҳаллий кадрларни тажрибали мутахассисларга бириктириб, соҳанинг етук билимдонларини тайёрлаш вазифаси ҳам бошланғич ташкилот зиммасига юклатилган. Ёшларнинг билим ва малакасини ошириш учун дунёнинг энг йирик нефть-газ компаниялари ва академияларига ўқиш ва иш ўрганишга юбориляпти. Бугун корхонамиздаги асосий ишлаб чиқариш цехларига раҳбарлик қилиб турган билимдон маҳаллий кадрлар O‘zLiDeP фаолларидир. Серғайрат жамоамиз аъзолари технологик жараёнларни муттасил такомиллаштириш ва янгилаш орқали яқин йилларда ишлаб чиқарилаётган маҳсулот ҳажмини бунданда оширишни режалаштирмоқда.\nБир сўз билан айтганда, мажмуамизда O‘zLiDeP дастурий мақсадларида кўзда тутилган вазифаларни амалга ошириш борасида қатъият билан иш олиб борилаётгани ўз натижасини беряпти. Фаоллар аҳоли бандлиги ва фаровонлигини таъминлаш, ёшларни тадбиркорликка йўналтириш, электорат орасида ғоявий-сиёсий ишларни янада жонлантириш учун бор имкониятларни ишга солмоқда.


08-09-2015 | 15:05\nZAMIN.UZ / Технология / 08 Сентиябр 2015 года507\nКатталар учун мўлжалланган Adult Player дастури фойдаланувчиларни яширин тарзда суратга олган ва смартфонга киришни тўсиб қўйган.Adult Player фойдаланувчини олд камерага унга билдирмасдан суратга олган. Шундан кейин дастур смартфон экранини тўсиб, ундан чиқиб кетиш учун 500 доллар сўраган. Бу ҳақда интернет-хавфсизлигига ихтисослашган Zscaler фирмаси айтиб берди.Экспертларнинг айтишича, бундай товламачи-дастурлар борган сари оммалашиб кетмоқда. Бундай вазиятларга йўл қўймаслик учун турли ёт манбалардан дастурларни ўрнатмаслик керак.Intel Security’нинг Европадаги бош техник директори Раж Самоний фирибгарлар фойдаланувчиларнинг уят ҳиссига таянишни хуш кўрадилар. Фойдаланувчининг обрўсига путур етиши мумкин бўлган вазиятда номақбул ахборотнинг интернетда тарқаб кетмаслиги учун у исталган миқдордаги пулдан воз ечишга тайёр туради


Абдурасул Жумақул. Шоирлик – Яратганнинг улкан ҳикмати | www.ziyouz.uz\nБош саҳифа Илм ва фанАдабиётАбдурасул Жумақул. Шоирлик – Яратганнинг улкан ҳикмати\nЧоп этилган 06.09.2021 11.01.2021 МуаллифZiyouz.uz\nҲалқимизнинг таниқли шоири Азим Суюн ҳақида ҳали мактаб ўқувчиси бўлган пайтларимдаёқ эшитганман, шеърларини севиб ўқир эдим. Шоирнинг ҳеч кимга ўхшамайдиган ўз овози, ўз сўзи борлигига ҳамиша ҳавас қиламан.\nҲа, Азим Суюн – ҳақиқий шоир. Она юртимизни, танти ва меҳнаткаш халқимизни, гўзал ва бетакрор табиат, мусаффо осмон, дарёлар, кўллар, шаршараю булоқларга бой ўлкамизнинг ранго-ранг ҳайвонот, ўсимлик дунёсини жондан ортиқ севадиган, наинки севадиган, буларнинг борини табиат академигидай биладиган, табиат жонкуяри, забардаст адибдир. Шуни айтиш жоизки, Азим аканинг бирорта шеърида сунъийлик, ясамалик йўқ. Ҳаммаси табиий, кучли, бари шеърларида дарёлардай жўшқинлик, тоғ кийикларидай гўзаллик, минг йиллик чинорлар янглиғ собитлик мужассам…\n90-йилларда ёзилган бир шеърида “Менинг содиқ йўлбошчим Бўри”, деб ёзади у. Дарҳақиқат, шоир юрагига Ватан табиати шу қадар сингиб кетганки, тоғу-тошлар, чўлу-даштларнинг сеҳри, таровати, дарду-ғамлари деярли ҳар бир асарида акс этади.\nГарчи камина бир адабиётшунос олим ёйинки шеърият ҳақида шарҳлар ёзадиган махсус мутахассис бўлмасам-да, шеърни севиб ўқийдиган оддий ўқувчи сифатида ишонч билан айтаманки, Азим Суюн чинакам халқ суйган шоир, шеърлари эса ёрқин ва ўлмас асарлардан иборат. Бинобарин, Азим Суюн дунё адабиётининг энг кўзга кўринган шоирлари билан ҳам бўйлаша оладиган, ўзбекнинг ўзлигини кўрсата биладиган жўмард ижодкордир!\nШоирнинг “Туронюрт” деб аталган шеъри шундай бошланади:\nМенга айтинг чегара нима?\nМустабидлар топган ўйиндир.\nСузиб борар уфқда кема,\nБутундир Туронюрт, бутундир!\nЁки шоир 40 ёшларида битган қуйидаги сатрларини Ватан ҳақида ёзилган энг сара шеълардан десак хато бўлмайди:\nҚадим, эрка сойлардан оқиб келар гул иси,\nОлма гулининг иси, зардоли гулин иси.\nЮлдузларми, ойлардан қалқиб келар гул иси,\nЖийда гулининг иси, қароли гулин иси.\nГуллар атрин таратган тоғимсан, Ватан, ўзинг,\nКўнгиллар қулфин очган боғимсан, Ватан, ўзинг!\nТонглар эрта отади, мастона булбул куйи,\nОсмон бирам ёйилган, тунлар бирам чарақлар…\nApғумоқларни кўмар буғдойзорларнинг бўйи,\nЎзбек далаларида тилло жавзо ярақлар.\nРизқ-рўзим бутун доим, қароғим, Ватан, ўзинг,\nКўкдаги бир қучоқ ой – чароғим, Ватан, ўзинг!\nЁз чилласи ёндирар, қуриб қолди сойлоқлар,\nДашту саҳролар узра ўралиб учар қуюн.\nҚиру адирлар аро сокин мудрар қишлоқлар,\nЖирналар, жарликларда қўй-қўзилар олар тин,\nТўрғайи чулдираган қишлоғим, Ватан, ўзинг,\nМайли, йўллари тошлоқ, тошлоғим, Ватан, ўзинг!\nИпак мезонлар учар, юрсанг юзга илашар,\nСоғинтирди кўп узоқ кузнинг намхуш ҳавоси.\nБолалар бир-бирига қилишар янтоқ ҳашар,\nПахта пайкалларида бобоси-ю момоси.\nНасибаси ҳалолим – тупроғим, Ватан, ўзинг,\nМеҳнатлари жаннатли – оппоғим, Ватан, ўзинг!\nЧўққиларни қор босди, кўрдим олис-олисдан,\nЮрагим ҳапқиради, қиш эрур севган фаслим.\nҚани, сиз, ҳей жўралар, олинг майиз, қанд-қурсдан,\nЮксакликлардан кўринг бу Ватан бўйи-бастин!\nДилим, тилим, қўлимда яроғим, Ватан, ўзинг,\nОна юрт, ота макон – байроғим, Ватан, ўзинг!\nШундай қайноқ меҳрга тўла сатрлар муаллифи Азим Суюндай шоир ижодига айтинг, меҳр қўймай бўладими?! Бу шеърларни ўқиганда бутун вужудинг яйрайди, завқланасан, ҳайратланасан…\nШоирлик – Яратганнинг улкан ҳикмати. Бу ҳикмат сирини, эҳтимол, шоирнинг ўзи ҳам тўла англамас. Аммо унинг истеъдоди куйлатади. Улуғлар айтганидек, шоирлар бор меҳнат, ҳаракат билан сатрлар битади. Шоирлар борки, улар ёзган битиклар селдай гувиллаб тўлиб-тўлиб келади. Азим Суюн шеърияти кейингиси – баланд чўққилардан, тоғлардан гўё сел бўлиб қуйиладиган қор сувларидай тоза, шаффоф туйғуларга ўхшайди.\nАлбатта, ўша пайтлар, яъни ўқувчилик пайтларимда, айтайлик, кимдир менга: “Бир кун келиб Азим ака билан бирга ишлаб, шу шоирдан сабоқ оласан” – деганда бу гапга ишонармидим, йўқмидим, билмайман. Аммо ҳеч ким менга бу “башорат”ни айтмаган бўлса-да, тақдирнинг инояти ила Азим ака билан бир муддат бирга меҳнат қилиш бахтига эришганман. Табиийки, шоирнинг содда, ишонувчан, шу билан биргаликда мард, жасоратли муҳаррир бўлганига гувоҳ бўлдим. Шу боис, “Ўзбекистон овози”да ишлаган пайтларимдаги айрим иш фаолиятимга доир воқеаларни жуда кўп эслайман.\nЎшанда Термиз шаҳрида вилоят газетасида ишлардим. 1998 йили Сурхондарё вилояти бўйича мухбир бўлиб ишга ўтиш ниятида “Ўзбекистон овози” газетаси таҳририятига келдим. Ўта жиддий, қовоқлари солиқ, салобат ва виқор билан “Хуш, келинг”, дейиши керак бўлган Бош муҳаррир, йўқ, худди мени олдиндан биладиган, таниш одамдай, “Э, келинг Абдурасул, ишлар қалай?”, дея очиқ чеҳра билан қарши олган, сўнг бирдан Сурхон одамлари, тоғлари, дарёлари, таниқли полвонларию, овчиларигача, Сурхондарё тоғларидаги булоқлару, шаршаралар, кўп минг йиллик чинорлару арчазорлар ҳақида сўзлай кетди.\nОчиғи, мен булар ҳақида деярли ҳеч нарса билмас эканман. Ҳолатимга қараб Азим ака “Ҳа, майли, сиз яхши-яхши нарсаларни ёзинг, ўткир танқидий-таҳлилий мақолалар ёзиш керак. Лекин, ёзганларингиз холис, адолатли бўлиши керак. Шуни унутманг!” деб қўшиб қўйди.\n“Ўзбекистон овози”да вилоят мухбири сифатида ишлай бошладим. Биласизми, қайсики нашрнинг раҳбари жасоратли, мард ва ўткир сўзли инсон бўлса, ўша нашрнинг бахти аслида шу. “Ўзбекистон овози” ва “Голос Узбекистана” газеталарининг ўрни, обрўси Азим Суюн бош муҳаррир бўлган йиллар ҳеч қандай муболағасиз жуда баланд эди. Шунинг учун ҳам жуда кўп одамлар газета таҳририятига турли масалалар, муаммолар бўйича ёрдам сўраб мурожаат қилишарди. Айтайлик, бир амалдорнинг ноҳақлик, адолатсизлиги устидан бўладими ёки ноҳақ, сабабсиз ишдан бўшатилганими, ё бўлмасам суд-ҳуқуқ соҳасидаги турли найранглар, қўйингки, буларнинг барига “Ўзбекистон овози” ва “Голос Узбекистана” газеталарида ҳазилакам чиқишлар қилинмаган! Ўша йиллардаги газета тахламлари бунга тарихий исбот. Қайсидир донишманд айтган экан: “Газета – миллатни тирилтиради”, деб. Ҳақиқатдан Азим ака бош муҳаррир сифатида бошқа газеталар чоп қилолмаган ўткир фельетонлар, танқидий-таҳлилий мақолаларни ҳеч иккиланмасдан бериб юборарди.\nБир мақоланинг чоп қилиниши худди кечагидек ёдимда. Биласиз, деҳқон, пахтакорларнинг меҳнатига ҳақ тўлаш, улар етиштирган ҳосилга яраша пулини тўлаб бериш оғриқли муаммолардан бири бўлган. Хуллас, кўп деҳқонлар, ер эгалари билан суҳбат қуриб, қолаверса, ўзим ҳам бир деҳқоннинг боласи, қишлоқда ўсиб-улғайганлигим сабабли бу мавзу мен учун “Америка очиш”дек янгилик бўлмаса-да, ҳар қалай анча-мунча “нозикроқ” мавзуга қўл ургандим. Яъни, деҳқоннинг ўз пулига ўзи хўжайин эмаслиги тўғрисида “724 вагон” деб номланган мақола ёздим. Ўша кунлари барча вилоят мухбирлари йиғилиши сабаб Тошкентга – таҳририятга келгандик. Йиғилиш тугагач, Азим акага ёзган мақоламни топширдим. У киши шу заҳоти эринмай ўқиб чиқди. Сўнг, “Ў, бу зўр мавзу-ку. Иқтисодиётга тааллуқли экан-а. Банкларга ҳам тегишли жойлари бор экан. Шунинг учун Холмуродни ҳам чақирайлик. У ҳам ўқиб, ўз фикрини айтсин”, деб у кишини хонасига чақиртирди. Очиғи, “фикрини олайлик”, деб айтаётган киши журналист ёки ўринбосарлар эмас, таҳририят бош ҳисобчиси Холмурод Қодиров эди. Бунга ҳайрон қолдим. Кўнглимдан кечган ўйни уққандек Азим ака тушунтирди: “Холмурод барибир буғолтир, молия соҳасини яхши тушунади. Манови счёт, транш-пранч деган гапларни у яхшироқ билади-да. Ўқитайлик, уям бир бало, ҳамма нарсага ақли етади”.\nОрадан 4-5 дақиқа ўтиб Холмурод ака хонада пайдо бўлди. Азим ака мақолани Холмурод акага ўқитиб, айрим фикрларни олган бўлди. Кун кеч бўлаёзган, газетада саҳифалаш ишлари якунланаётган эди. Азим ака масъул котибни чақириб: “Манави мақолани бугунги номерга, 1 саҳифага қўйинглар”, деб топшириқ берди.\nРостини айтсам, шошиб қолдим. Мақола газетанинг биринчи саҳифасига жойлаштирилди. Термизга қайтишим керак эди. Йўлга тушишдан аввал Азим аканинг ҳузурига кириб: “Азим ака, мақолани биринчи бетда бермасангиз” дея илтимос қилдим. Ака менга қаради.\n– Нега энди?, – деди баланд овозда.\nМақоланинг сал сиёсийроқ томони бор-да, шунга ички саҳифаларда “яшириброқ” берилса ҳам бўларди, – дедим минғирлаб.\nШунда Азим ака кўрсаткич бармоғини тик қилиб, сўз қотди:\n– Йўқ, ҳамма гап биринчи саҳифада беришда! Эълон қилсак, фақат шундай кўрсатиб босишимиз керак!\nБош муҳаррирнинг бундай бағрикенглиги, жасоратли бўлишини тушунган тушунади, тушунмаган тушунмайди!\nОрадан пича вақт ўтиб, телефонда гаплашганимда Азим ака: “Абдурасул, анови “Вагон” ҳақидаги мақолангизни ростдан ҳам ички саҳифада берсак бўлар экан, роса бошоғриқ бўляпти-да”, деди.\nЮқорида айтганимдек, жасоратли ва мард, танти инсон бўлишига қарамай, бош муҳаррир Азим Суюн жуда содда, ишонувчан, кўнгилчан одам. Доим эслаб юрадиган воқеалардан бири “вертолёт воқеаси” бўлган.\nКунларнинг бирида Азим аканинг қабулхонасидан қўнғироқ бўлди.\nСизни бош муҳаррир сўраётганди, дейишди.\nАзим аканинг овозида чинакам шоирларга хос кўтаринкилик ва ҳаяжон жўш уриб турарди. Менга:\n– Айтинг-чи, Ўзбекистоннинг энг баланд чўққиси қаерда жойлашган, биласизми? – деди.\nБу ҳақда аниқ маълумотга эга бўлмасам-да, Азим ака мендан бу ҳақда бежиз сўрамаётганини фаҳмлаб, “Сурхондарёда, албатта” дедим. “Тўппа-тўғри!” деди Азим ака хурсанд бўлиб, билар экансиз, яшанг, деди. Сўнгра яна давом этди:\n– Ҳа, Ўзбекистоннинг энг баланд нуқтаси Сариосиё тоғларидаги – Хўжапириях чўққиси бўлади. Биз “Ўзбекистон овози”да Ватанимизнинг энг баланд чўққисидан репортаж тайёрлаймиз. Шахсан ўзим бормоқчиман. Шунга сиз келаси ҳафта бир вертолёт гаплашиб қўйсангиз, у тоғларга етиб бориш оддий транспортда қийин кечади!” Сўзлашув ниҳоятда кўтаринки руҳда эди. Мен ҳам: “Хўп бўлади, Азим ака”, деб гўшакни қўйдим. Аммо бироз вақт ўтгач, даъфатан ўйга толдим. “Азим ака, менга вертолёт топиб қўйинг дедими, ё янглиш эшитдимми? Ҳа-я, уловда уч-тўрт кунлик йўл, бориш қийин, вертолёт керак дедилар-ку”.\nТўғриси, ўйланиб қолдим. Энди вертолётни қандай топаман? Ахир бор-йўғи, бир вилоят мухбири бўлсам, машина бўлса-ку бу бошқа гап. Лекин бош муҳаррирга “Хўп дедим, демак бирор йўли бордир”. Эртаси куни вилоят ҳокимиятига бордим. Ўша пайтлари вилоят раҳбари Жўра Норалиев деган киши эди. Жўра аканинг асл касби ўқитувчи бўлиб, анча содда, оддий одам эди.\nХуллас, вилоят ҳокими қабулига кириб, Азим аканинг гапларини жиддий туриб етказдим. Жўра ака мени диққат билан эшитиб, бошини хўп дегандек чайқади. Лекин бир зум ўтгач, ҳоким ҳам ўйланиб қолди.\nВертолёт, вертолёт! Ҳозир!, – дея катта столи четидаги қаторлашиб қўйилган телефонлардан бирини кўтарди.\nМенга чегара қўшинлари округ қўмондонини уланг.\nКоммутатор шу топда қўмондонни улаб бера олмади. Боя айтганимдек, вилоят ҳокимимиз ҳам содда, дўлварроқ киши эди. Шу боис, масалага жиддий ёндашаётганди.\nСиз бораверинг, мен гаплашиб кўрай, сизга ёрдамчим телефон қилади, – деди.\nРаҳмат айтиб раҳбар қабулидан чиқдим. Вертолёт масаласини деярли ҳал қилиб қўйдик. Энди Азим ака Сурхонга келаверса ҳам бўлади…\nЭрталаб вилоят ҳокимининг ёрдамчиси мени излаётганини айтишди. Тушундим. Вертолётни қайси кунга “банд” қилиш кераклигини сўрашади. Лекин, минг афсуски, бу масала биз ўйлаганчалик осон иш эмас экан. Вертолёт ажратиш фақат махсус рухсатнома билан бўлар экан. «Азим акага узримни айтиб қўйинг, лекин нечта енгил машина керак бўлса, марҳамат, ҳал қилиб берамиз», дебди Жўра Норалиев.\nШубҳасизки, бу гапларни бош муҳаррирга айтишим керак эди.\n– Азим ака, ҳалиги вертолёт масаласи…\nТелефон гўшагидан Азим аканинг гулдираган овози эшитилди.\n– Ҳа, кейин ўзим ҳам ўйладим. Бу масалани вилоят миқёсида ҳал қилиш осон эмас деб. Ҳа, майли, балки ўзим бу ерда тегишли жойлар билан гаплашиб кўрарман…\nЧиндан ҳафта – ўн кун ўтиб Азим ака Сурхондарёга бир нечта ижодкорлар билан келди. Ростдан ҳам Ўзбекистоннинг энг баланд чўққиси сари йўл олдик. Фақат вертолёт билан эмас, Сариосиё туманигача автоуловда, кейин тоғ йўллари оралаб, “УАЗик”да анча йўл босдик, сўнгра тоғлик одамларнинг от-эшаклари билан Осмонталаш тоғларига чиққанимиз, худди кечагидек кўз олдимда.\nОчиғи, Сурхон диёрида вояга етиб, умуман Сурхондарёни билмаслигимни ана шу сафарга чиқиб билганман. Бир неча кунлик тоғ даралари бўйлаб сафаримиз бир-биридан ажойиб, унутилмас воқеаларга бой кечган. Она Ватанимизнинг бетимсол табиати, гўзаллиги мафтун этган. У тоғларда ўсувчи ўнлаб, юзлаб турфа хил ўсимлигу ўт-гиёҳлар, дарахтлар… Уларни мен ўша пайтгача ҳеч қаерда кўрмаган, хатто номларини ҳам эшитмаган, бирор манбада ўқимаган эдим. Масалан, ўзи бироз шўртак, аммо асло нордон эмас, лекин жуда кичкина, ёнғоқдан сал каттароқ келадиган, тишласангиз қарсиллаб кетадиган, ниҳоятда сувли, нафақат ташқи кўриниши, хатто ички тарафи ҳам қизил бўлган олма навини – “Хубони” деб аташаркан. Ғуж-ғуж ҳосилли табиий олмазорлар, неча юз ёшли ёнғоқзорлару пистазорлар, неча минг ёшли арчазорлар қўйнидан юқорига – энг баланд тоғлар сари уч-тўрт кунлаб от-эшакларда чиқиб бордик.\nАзим ака бизга бу тоғлар ҳақида, бу ерда ўсадиган минг дардга даво гиёҳлар ҳақида худдики ўрмончилардай маълумот бериб борарди. Ушбу сафар таассуротлари “Ўзбекистон овози”нинг бир неча сонларида чоп қилинган эди.\nАзим Суюн тоғ фарзанди бўлгани боис, тоғу-даштлар жону дили десак муболаға бўлмайди. У киши нафақат ёзган шеърларида, аслида ҳаётда ҳам чинакам табиат шайдоси. Улуғ шоирларимиздан бири бир пайтлар ҳазил билан катта минбардан туриб Азим ака ҳақида “Ўрмончи шоиримиз” деганида ҳам қандайдир ҳақ эдими деб ўйлайман. Сабаби ўрмонлар, тоғлар, дарахтлар ва умуман тирик табиат устоз шоирнинг ҳаёт мазмунидир. Шу ўринда яна бир воқеа ёдимга тушди.\nСурхон воҳасига қилган сафарларининг бирида Азим аканинг хизмат машинасида тоғли Бойсун туманининг паст-баланд ҳудудларидан ўтиб бораётган эдик. Ёз фасли эди, кун анча дим, бош муҳарриримизнинг ҳайдовчиси эса жуда эпчил йигит бўлиб, тоғ йўлларидан ҳам тахминан 80-90 км. тезликда машинани елдек учириб борарди. Бир пайт Азим ака тўсатдан:\n– Э, тўхтат!, – деб ҳайдовчисига буйруқ берди.\nМен нима бўлди экан, деб деярли сапчиб тушдим. Машинага қаттиқ тормоз берилди. 10-15 метр ўтиб тўхтадик. Машинадан тушган Азим ака асфальт йўлнинг нариги тарафига ўтди, 10-15 метр орқага юриб, “Оҳ, буни қаранглар, эссиз, эссиз” дея ўлиб ётган катта бир қушга қараб ачинарди.\nБургут шекилли, машина ойнасига урилган бўлса керак, – деди ҳамроҳларимиздан бири.\nШу пайт Азим аканинг юзига қарадим. Унинг юзида улкан бир фожиага дуч келган одам қиёфаси мужассам эди.\nБу қуш бургут эмас, укки. Кўплар уккини – бойқуш деб ўйлайди. Бу нотўғри. Укки бошқа хил қуш, тўғри бойқушлар оиласига мансуб. Лекин бойқуш эмас. Қадимда, айниқса, Хоразм томонларда маликалар бош кийимларига шу қушнинг патларидан тож қилиб тикишган, раққосаларнинг дўппиларида ҳозир ҳам бўлади-ку…\nЙўлда кетаётиб Азим аканинг анча синчков, эътиборли одам эканлигини ҳис қилиб борардим. Биз аҳамият бермаган тошни ёриб униб чиққан ёлғиз дарахтними, ё йўл четидаги бирор ҳайкалними ё бўлмасам, кичик бўлса-да, сизиб чиқаётган тоғ бағридаги булоқчани дейсизми, буларнинг барини биринчи бўлиб Азим ака пайқарди… Шундан ҳам аён эдики, биз содда деб билган Азим Суюн аслида ўта сезгир, эътиборли, нигоҳи ўткир одам. Биз парвойи фалак йўлда кетаётирмизу, шундоқ рўпарамиздаги мўъжизаларни нечундир кўрмасдик…\nБугунги кунда ўзбек адабиётини шак-шубҳасиз Азим Суюнсиз тасаввур қилиб бўлмайди. Шоирнинг ҳар йили янги-янги китоблари чоп қилинмоқда. “Сайланма”лари қўлма-қўл бўлиб кетяпти. Бу нимадан далолат? Менимча, халққа яқинликдан. Одамларни, она юртни, унинг бору-йўғини борлигича севишдан, Ватанга чексиз муҳаббатдан деб ўйлайман.\nЯна эски бир гап: ҳамма яхши ижодкор ҳам яхши инсон бўлмаслиги мумкин. Бунга тарихдан ҳам, бугундан ҳам истаганча мисоллар келтириш қийин эмас. Лекин Азим Суюн инсон сифатида ҳам қалби кенг шахс. Унга берилган толенинг ёруғлиги, юксаклиги ҳам шунда бўлса, ажаб эмас.\nТакрор бўлса-да, айтгим келади, устоз билан бу ҳаётда озми-кўпми бирга меҳнат қилиш бахтига муяссар бўлганимдан, замондош бўлганимдан оддий журналист сифатида ўзимни ўктам сезаман.\n← Аввалги Аввалги Аслиддин Алимардонов. Орол, бобом ва мен (эссе)\nКейинги → Кейинги: Мунаввара Усмонова. Тўйлар солган кўйлар


Сурункали чарчоқнинг олдини олувчи 6 машқ! - 5 Ноября 2016 - www.SheJoT.CoM\nГлавная » 2016 » Ноябрь » 5 » Сурункали чарчоқнинг олдини олувчи 6 машқ!\nСурункали чарчоқнинг олдини олувчи 6 машқ!\n1. Машқ гиламчасига жойлаб, тиззани букинг. Қўлни бош орқа тарафига бирлаштириб, бўйинни юқорига кўтариб-туширинг. Машқ давомийлиги 6 марта.\n2. Ён тарафга ўгирилиб, оёқларни текисланг-да, бирлаштиринг. Бир қўл билан гавдангизни тутсангиз, иккинчиси билан бош мувозанатини ушланг. Санов аввалида оёқларни кўтариб, ҳаракатлантиринг. Давомийлиги 8 марта.\n3. Машқ коптоги (енгилроқ болишдан фойдаланса ҳам бўлади) ни иккала оёқ ўртасига жойлаб, тиззани юқорига кўтариб-туширинг. Сўнг шу ҳолатда оёқларни икки тарарфга ҳаракатлантирасиз. Машқнинг ҳар бирини 6 мартадан бажаринг.\n4. Текис ётган ҳолатда фақат оёқларни ҳаракатлантиринг. Аввалига салгина юқорига кўтаринг, сўнг тиззани букиб, машқ қиласиз. Давомийлиги 6-8 мартагача.\n5. Машқ коптоги (ёки стулдан фойдаланса ҳам бўлади) га жойлашиб, суратдаги каби машқни бажаришга уриниб кўринг. Гавда тик кўтарилганида қорин мушакларини ичингизга тортасиз. Давомийлиги 4 марта.\n6. Машқ якунида текис ётган ҳолатда тиззани букинг. Бошни сал кўтариб, енгил нафас олинг.\nКатегория: Foydali maslahatlar / Полезны советы | Просмотров: 270 | Добавил: iphone | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Иштихонлик тадбиркорлар билан учрашув бўлиб ўтди\nИштихонлик тадбиркорлар билан учрашув ...\nСамарқанд вилояти божхона бошқармаси бошлиғи ўринбосари Жасурбек Файзуллаев Иштихон тумани ҳокимининг ўринбосари Алишер Қамаров билан биргаликда туманда фаолият юритаётган экспортёр корхоналарнинг ишлаб чиқариш жараёни билан яқиндан танишиб чиқишди.\nХусусан, ишчи гуруҳ тумандаги йирик экспортёр корхоналардан бири “Maroqand sifat tekstil” МЧЖ корхонасида бўлишди.\nКорхона 2019 йил август ойида ишга туширилган. Мазкур корхона ип-калава ишлаб чиқаришга ихтисослашган бўлиб, 2019 йил корхона ўз эҳтиёжлари учун Германиядан 2,6 миллион АҚШ доллари қийматидаги технологиялар, асбоб-ускуналар ва хомашёлар келтирган. Олиб келинган асбоб-ускуналар учун корхонага божхона расмийлаштирувидан 4,7 миллиард сўм миқдорда божхона имтиёзи берилган.\nКорхона йилига 10 минг тонна маҳсулот ишлаб чиқариш қувватига эга. 510 нафар ишчи 3 сменада 24 соат давомида узлуксиз фаолият олиб бормоқда.\nЭътиборлиси шундаки, корхонада асосан ён атрофдаги маҳаллаларда яшайдиган 337 нафар аёллар иш билан таъминлаган.\n2020 йилдан бугунги кунга қадар корхона томонидан умумий қиймати 5,5 миллион долларлик 3000 минг тоннага яқин ип-калавалар Хитой, Туркия, Россия ва Руминия каби давлатларга экспорт қилинган.\nМаълумки, Иштихон тумани асосан мева-сабзавотчиликка ихтисослашган бўлиб, туманда “Zarband meva eksport” ва “Black raisins” каби ўнлаб корхоналар қуритилган меваларни Туркия, Хитой, Ироқ ва Туркманистон каби давлатларга экспорт қилиб келишмоқда.\nБожхоначилар мазкур корхоналарга ҳам ташриф буюриб, маҳсулотларни экспорт қилишда учраётган муаммоларни жойида бартараф этишди.\nУчрашув давомида тадбиркорларга давлат томонидан божхона расмийлаштирувида берилган имтиёзлардан самарали фойдаланиш тўғрисида ҳам тушунчалар бериб ўтилди.\nШунингдек, туманда дебитор қарздорликни қисқартириш борасида туман ҳокимлиги билан биргаликда чора-тадбирларни амалга оширишга келишиб олинди.


Андижонда Unicorns танловининг финал босқичи бўлиб ўтади - Darakchi\nHI-TECH 22.11.2020, 18:14\nИнвесторлар ва стартап соҳасига қизиқувчи ҳамюртларимиз диққатига! 23 ноябрь куни Андижон шаҳридаги Рақамли шаҳар(Digitalcity)да “Unicorns” стартаплар танловининг финал босқичи бўлиб ўтади. Унда 25 та иштирокчи 2 млрд сўмгача бўлган сармоя учун беллашади.\nКуни кеча“Unicorns” лойиҳасининг акселерация босқичи якунланди. Жамоалар экспертлар тренингларида қатнашиш ва бизнес мураббийлари билан доимий алоқада бўлишди. Керакли тавсияларга таяниб, ўз фаолиятларини ривожлантиришди.\nШунингдек, танловнинг финал босқичига йўлланмани қўлга киритган жамоалар рўйхатини шакллантириш ишлари ҳам якунига етди. Иштирокчилар орасидан саралаб олинган энг яхши стартап эгалари ўз лойиҳалари билан финал босқичида қизғин баҳс олиб боради. Якуний босқичда ғолиб деб топилган лойиҳалар “ Yoshlar – kelajagimiz” жамғармаси томонидан молиялаштирилади.\nАгар сиз ҳам инвестиция киритиш учун стартап излаётган бўлсангиз ёки соҳани янада чуқурроқ ўрганишни истасангиз, ушбу имкониятни қўлдан бой берманг! Барчани 23-ноябрь, соат 9:30 да Андижон шаҳридаги Рақамли марказда кутиб қоламиз, деб хабар бермоқда Ёшлар Иттифоқи матбуот хизмати.\nМаълумот учун: ““Unicorns”” лойиҳасида 35 ёшгача бўлган, Андижон вилоятида истиқомат қилаётган ёш стартапчиларнинг лойиҳалари қабул қилинди. Лойиҳа 3 босқичда олиб борилди. Дастлабки босқичдаhttps://unicorns.uzвеб-сайти орқали 466 нафардан ортиқ ёш стартапчиларнинг аризалари қабул қилинди. IIбосқичда эса лойиҳалар сараланди. Якуний босқичда, яъни финалда энг яхши деб топилган лойиҳа муаллифлари билан алоқага чиқилади ва сараланган стартап лойиҳалар тўлиқ қўллаб-қувватланади. Юборилаётган стартапларнинг аксарияти “Таълим ва кадрлар тайёрлаш технологиялари”, “Туризм, саёҳат, ва меҳмондорчилик” ҳамда “Транспорт ва логистика” каби хизмат турларини ташкил этмоқда.\nТез орада Telegram'нинг пуллик версияси ишга тушади\niPhone нархлари ошади\nIphone 14 макетининг суратлари эълон қилинди


Аёл йўлдан адашмасин - Darakchi\nЖИНОЯТ 28.04.2018, 18:15\nХалқимиз аёлни гулга қиёслайди, садоқат-вафо тимсоли сифатида ардоқлайди. Аёл ҳам ўзининг меҳру муҳаббати, фидойилиги билан умри давомида бу қиёсларга муносиб яшашга интилади. Афсуски, онда-сонда бўлса-да, биз гулдан нозик, садоқат-вафо тимсоли сифатида таърифлайдиган аёлларимиз орасида ҳам жиноятга қўл ураётганлари учраб туради. Бир оиланинг бекаси, икки норасида гўдакнинг онаси ҳисобланган Зуҳра Умарова ҳам (мақоладаги исм-фамилиялар ўзгартирилган) ана шундай аёллардан бири бўлиб чиқди. Ҳаётнинг мураккаб синовлари уни тўғри йўлдан адаштирди.\nТошкент шаҳар, Олмазор туманида яшовчи Зуҳра Умарова муқаддас динимизда таъкидланган тўғри йўл четда қолиб, экстремизмни тарғиб этаётган оқимлар таъсирига тушиб қолди. Бугун эса у суд залида қилмишидан хижолат, пушаймон бўлиб ўтирибди.\nЗуҳра қандай йўл билан бўлсада мўмай даромад қилишни хуш кўрарди. Йўқса, аёл боши билан кўчада танимаган-билмаган одамларнинг этагини тутиб, айтган гапини тўғри, деб қабул қилармиди? Энг ёмони, у диний ақидапарастларнинг “беминнат насиҳат”ларига чув тушиб, ақидапарастлик ғоялари билан йўғрилган маълумотларни мутолаа қилиш, видео ва аудиоёзувларни томоша қилиш ва тинглашга қизиқиб қолди. Ҳатто опаси Фотима Алимовага ҳам диний таълим олиш ва тақиқланган маълумотларни тарқатиш бўйича қатъий кўрсатмалар бера бошлади.\nЗ.Умарова кўпинча одамлар гавжум жойларда юриб, таниш-нотаниш аёлларга диний маслаҳатлар беришни одат қилиб олган эди. Шу боис аксарият вақтини одам кўп йиғиладиган пойтахтимиздаги «Малика» бозорида ўтказарди.\nЗуҳра Юнусобод туманида жойлашган “Малика” савдо марказига кириш эшиги олдида, дастлабки тергов жараёнида шахсини аниқлаш имкони бўлмаган номаълум шахсдан қирғизистонлик “Абдуллоҳ домла”нинг “Жаннатга ошиқлар” номли маърузасини, номаълум шахснинг “Қайла ҳижоб” номли қўшиқ ва унга ишланган видеоклипини уяли алоқа воситасига юклаб олади. Кейинчалик у мамлакатимизда тақиқланган бундай диний материалларни мустақил равишда тинглаш билан бирга бошқаларга ҳам эшитишни тавсия этиб келган. Ким билади дейсиз, опа-сингил эгизаклар ушбу ақидапарастлик ғоялари билан йўғрилган маълумотларни атрофдагиларга тарқатиш орқали кимларни тўғри йўлдан чалғитган экан? Олмазор тумани ИИБ ЖҚ ва УЖҚКБ ходимлари томонидан ўтказилган “Комплекс” тезкор-профилактик тадбир жараёнида, З.Умарова ва Ф.Алимовадан уларга тегишли уяли алоқа телефонлари баённома асосида расмийлаштириб олиниб, ушбу уяли алоқа воситаларининг хотирасидаги маълумотларнинг мазмун-моҳиятини аниқлаш мақсадида судга оид адабиётшунослик экспертизаси тайинланди. Ўзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг хулосасига кўра, Ф.Алимова ва З.Умаровадан олинган уяли алоқа воситаларининг хотирасидаги файлларнинг 1.1, 1.2, 2.1 ва 2.2 бандларида кўрсатиб ўтилган маълумотлар ақидапарастлик ғоялари билан йўғрилган ҳамда 1.3 ва 2.3 бандларида кўрсатилган маълумотлар мутаассиблик руҳидаги материаллар бўлиб, уларни Ўзбекистон Республикасига олиб кириш, тайёрлаш ва тарқатиш тақиқланганлиги аниқланди.\nТўғри, бир қарашда уларнинг хатти-ҳаракатлари жамиятга бирор жиддий хавф туғдирмайдигандек кўринади. Бироқ ҳуқуқни муҳофаза қилувчи ташкилотлар вакиллари опа-сингилларни ўз вақтида тўхтатиб қолмаганида уларнинг кўр-кўрона қизиқиши янада чуқурлашиб кетиб, нохуш оқибатларга олиб келиши мумкин эди.\nСудда Зуҳра Умарованинг жиноий ҳаракатлари кўриб чиқилиб, унинг муқаддам судланмаганлиги, айбига тўлиқ иқрорлиги, пушаймонлиги, қарамоғида икки нафар вояга етмаган фарзанди борлиги ва оилавий шароити инобатга олиниб, тегишли жазо тайинланди.\nХулоса ўрнида таъкидлаш лозимки, одам билиб ёки билмай хато қилиши мумкин. Уларни кечириш, тўғри йўлга солиш эса инсоний бурчимиздир. Зуҳрага ҳам қилмишига яраша оғирроқ жазо тайинлаш мумкин эди... Умид қиламиз, айбланувчилар давлатимиз томонидан кўрсатилган ғамхўрликдан тўғри хулоса чиқариб оладилар.\nТошкент шаҳар Жиноят ишлари бўйича суди судьяси,\n«Adolat» газетасидан олинди.


Эронда уч кундан бери давом этаётган норозиликлар оқибатида ҳибсга олинганларга “худога қарши чиқиш” айби қўйилиши мумкин, бунинг учун улар ўлимга ҳукм қилинадилар. Бу ҳақда Теҳрон инқилобий судининг раҳбари Муса Газанфарабади маълум қилди. У қанча одамнинг ҳибсга олинганини маълум қилмади.\n"Фардо Радиоси" тарқатган хабарга қараганда, бир неча кундан бери мамлакатда давом этаётган норозиликлар давомида 700га яқин киши ҳибсга олинган. Эрон ички ишлар вазирининг ўринбосари ҳибсга олинганларнинг 90 фоизидан кўпроғини 25 ёшдан ошмаганлар ташкил қилишини билдирди.\nЭрон давлат телевидениеси норозиликлар вақтида 2 январга ўтар кечаси 9 кишининг вафот этганини хабар қилди. Шу тариқа расмий маълумотларга кўра, бир неча кун ичида ҳалок бўлганлар сони камида 20 кишига етди, вафот этганлар орасида полиция ходимлари ҳам бор.\nЭрон олий руҳонийси оятуллоҳ Али Ҳоманайи 28 декабрда бошланган норозилик намойишлари билан боғлиқ вазиятга илк бор изоҳ берди ва мамлакатдаги тартибсизликлар ортида “Ислом республикаси душманлари” турганликда айблади. Бироқ у “душманлар” номини тилга олмади.\nАҚШ, Германия, Швеция, Туркия, Исроил, Франция ва Буюк Британия ҳукуматлари Эрон ҳукумати томонидан норозилик намойиши иштирокчиларига нисбатан бўлаётган зўравонликларни танқид қилиб чиқди.\nРоссия ТИВ вакилари мамлакатдаги вазиятга ташқаридан аралашув бўлиши эҳтимоли ҳақида баёнот берди. Сурия ҳукумати Эрон раҳбарияти билан бирдам эканлигини маълум қилди.


Ироқнинг Рамади шаҳрида амалга оширилган қўпорувчилик ҳаракатида камида 15 фуқаро нобуд бўлди.\n21 январ 2021, Тошкент вақти: 03:25\nМосул шаҳрида эса худкуш ўз машинасини Курдистон сиёсий партияси биноси олдида портлатиб юборгани оқибатда 10 киши ҳалок бўлди, 20га яқин одам жароҳатланди. Шунингдек, Бағдодда ва Бақуба шаҳрида ҳам қўпорувчилик ҳаракатлари амалга оширилди. Бағдоднинг “яшил зона”сига яқин бўлган ҳудудда амалга оширилган ҳужум оқибатида уч киши ўлган, ўндан ортиқ одам яраланган. Бақубада эса худкуш ўз машинасини маҳаллий полиция участкаси олдида портлатган.


ЎЗ ДАФН МАРОСИМИДА ТИРИЛГАН МУРДА… - 10 Января 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2020 » Январь » 10 » ЎЗ ДАФН МАРОСИМИДА ТИРИЛГАН МУРДА…\nБу воқеа Ҳиндистоннинг Карнатака штатида содир бўлди. 55 ёшли Малати Чаугули ўзининг дафн маросими пайтида дафъатан тирилиб кетди.\nГап шундаки, уни ўта юқори иситма билан хусусий клиникалардан бирига олиб боришганди. Орадан кўп ўтмай, аёл ҳушидан кетди. Врачлар қанча ҳаракат қилишмасин, уни жонлантира олишмади. Охири аёлни оламдан ўтган деб ҳисоблашди. Мундоқ олиб қараганда, аёл ҳақиқатан нафас олмасди, томирлари, юраги уришдан тўхтаганди. Қариндошлари тиббий хизмат ҳақини тўлашди-ю, жасадни уйга олиб кетишди. Шу куни кечқурун мурдани дафн этишга ҳозирлаб бўлингач, уй рўпарасига ётқизишди. Оила аъзолари, қариндош-уруғлар, қўни-қўшнилар марҳума билан видолаша бошлашди. Шу маҳал марҳума оҳиста кўзларини очди-ю, шошилмасдан ўрнидан турди. Атрофдагилар бу манзарани кўргач, ростакамига тош қотиб қолишганди. Кимдир аёл комада бўлганини айтса, бошқалар бу худонинг мўъжизаси дея атади ва Малати Чаугулининг пойида тиз чўкди.


Озарбойжон ЮНЕСКО қўмитаси аъзолигига сайланди | www.ziyouz.uz\nБош саҳифа ЯнгиликларОзарбойжон ЮНЕСКО қўмитаси аъзолигига сайланди\nОзарбойжон ЮНЕСКО қўмитаси аъзолигига сайланди\nЧоп этилган 16.12.2015 28.12.2016 МуаллифС.Салим\nОзарбойжон ЮНЕСКОнинг қуролли тўқнашувлар вақтида маданий бойликларни муҳофаза қилиш бўйича қўмитаси аъзолигига сайланди. Бу ҳақда Озарбойжон давлат ахборот агентлиги хабар беради.\nЖорий йил 9 декабрь куни Париж шаҳрида – ЮНЕСКО бош қароргоҳида 1954 йилда қабул қилинган Гаага конвенцияси иккинчи протоколига аъзо давлатлар мажлиси бўлиб ўтган. Ушбу тадбирда ЮНЕСКОнинг қуролли тўқнашувлар вақтида маданий бойликларни муҳофаза қилиш бўйича қўмитаси аъзолари ҳам сайланган.\nОзарбойжон 8 давлат қаторида қўмита аъзолигига ўз номзодини қўйган ва 60 давлатдан 45 тасининг овозини олиб келгуси тўрт йилга қўмита аъзолигига сайланган.\n12 нафар аъзо давлатдан иборат қўмита 1954 йилда қабул қилинган қуролли тўқнашувлар вақтида маданий бойликларни муҳофаза қилиш бўйича Гаага конвенцияси талаблари ижро этилишини назорат қилади.\nОзарбойжон ЮНЕСКОнинг бошқа лойиҳалари қатори қуролли тўқнашувлар вақтида маданий бойликларни муҳофаза этишда ҳам фаол иштирок этиб келмоқда. Мамлакат 2012 йилнинг 20 декабрида ушбу нуфузли қўмита вице-президентлигига сайлангани ҳам буни тасдиқлайди.\nРасмий Боку – маданий бойликларни асраб-авайлаш борасида халқаро ташаббуслар муаллифидир. Масалан, 2007 йил 9 октябрда Озарбойжон БМТнинг Инсон ҳуқуқлари бўйича кенгашига “Қуролли тўқнашувлар вақтида маданий ҳуқуқ ҳамда маданий бойликларни муҳофаза этиш” резолюциясини тақдим этган бўлиб, ушбу муҳим ҳужжат Кенгаш аъзолари томонидан қабул қилинган.\nАсрлар мобайнида давом этган урушлар, жангу жадаллар инсоният тафаккури мевалари – санъат асарлари, осори атиқалар ва маданий бойликларга катта талафот етказган. Хусусан, Иккинчи жаҳон урушидан кейин халқаро ҳамжамият маданий бойликларни муҳофаза этиш борасида бош қотира бошлаган. Шу тариқа 1954 йилда қуролли тўқнашувлар вақтида маданий бойликларни муҳофаза этиш бўйича Гаага конвенцияси қабул қилинган. Бунга мувофиқ, ҳар бир давлат маданий бойликларни қуролли ҳужумлардан муҳофаза этишга масъулдир.\nДунёнинг турли минтақаларида қуролли зиддиятлар давом этаётган бир паллада маданий объект ҳамда бойликларни муҳофаза қилиш масаласи янада долзарб аҳамият касб этмоқда.\n← Аввалги Аввалги Эркин Воҳидов. Юлдузлар қовушса… (1981)\nКейинги → Кейинги: Нурсултон Назарбоев йилнинг энг муҳим воқеаларига муносабат билдирди


Суперлиганинг ВАРсиз ўйинида “супер гол” урилди. Март ойининг энг яхши ассистенти вазиятни бой берди - EFFECT.UZ\nСуперлиганинг ВАРсиз ўйинида “супер гол” урилди. Март ойининг энг яхши ассистенти вазиятни бой берди\n. 19:40 | 09.04.2021\n«Машъал» – «Қўқон-1912» учрашувида ғалати ҳолат юз берди.\nСуперлига 5-туридан ўрин олган «Машъал» – «Қўқон-1912» учрашувининг 52-дақиқасида «Қўқон-1912» футболчиси Мўмин Мелиев томонидан йўлланган зарбадан кейин тўп тўрга ташқи томондан тегиб дарвозадан жой олди. Ўйинни бошқариб бораётган ҳакам Вадим Агишев эса буни пайқамай, гол деб ҳисоблади.\nҚанот ҳаками эса, март ойининг энг яхши ассистенти деб топилган Руслан Серазетдинов эди.\nУшбу вазиятда Мелиев тепган тўп муборакликлар дарвозасига тўсин ёнидаги тўрнинг каттароқ квадратидан ўтиб кетган. Учрашувда ВАР тизимидан фойдаланилмаган эди.\nМаълумот учун, аввалроқ Виктор Серазетдинов «Сўғдиёна» ва «Турон» ўйинида йўл қўйган хатолари туфайли номуайян муддатга футболдан четлатилган эди.\nАввалроқ Намангандаги учрашувда бош ҳакам Норсафаров сўнгги дақиқада белгилаган пенальти сабаб, мухлислар оммавий норозилик намойиши ўтказишган эди.\nTeglar:"супер гол", Вадим Агишев, Қўқон-1912, Машъал\nСурхондарёда катта "сумма"ни ўзлаштирган фирибгар мутасаддиларига жиноят иши қўзғатилди\nСергелида мансабдор шахслар аҳолидан ундирилган маблағларни талон-тарож қилгани фош этилди\nГолларга бой ўтган ўйинда АГМК ғалаба қозонди\nҚашқадарё дербисида “Насаф” ғалаба қозонди. “Сўғдиёна” сафарда очко йўқотди


Президент томонидан “Транспорт тўғрисида”ги Қонун имзоланди | Ўзбекистон Республикаси Транспорт Вазирлиги\nПрезидент томонидан “Транспорт тўғрисида”ги Қонун имзоланди\nЯнгиликлар 10 Aug 2021 1452\nҚонунга кўра, автомобиль, ҳаво, темир йўл, сув, электр транспорти, метрополитен ва транспорт инфратузилмаси объектлари Ўзбекистоннинг ягона транспорт тизимини ташкил этади.\nДавлат органлари ва мансабдор шахслар транспорт ташкилотларининг хўжалик фаолиятига аралашишга ҳамда улар ходимларини бошқа ишларга жалб этишга ҳақли эмас.\nТранспорт вазирлиги соҳада махсус ваколатли давлат органи ҳисобланади.\nҚонунга кўра, транспорт воситалари мувофиқлик ёки транспорт воситаси турини маъқуллаш сертификатига эга бўлиши ва рўйхатдан ўтказилиши керак.\nХавфсизлик талабларига жавоб бермайдиган транспортларни Ўзбекистонга олиб кириш, ишлаб чиқариш, сотиш ёки улардан фойдаланиш тақиқланади.\nДавлат чегараси орқали ўтказиш пунктларида юкларни транзит олиб ўтиш чоғида транзит юклар ва ҳужжатлар идентификация қилинади.\nҚонунга кўра, Ўзбекистонда товарлар ва транспорт воситаларига нисбатан бажариладиган операциялардан келиб чиққан ҳолда халқаро ва ҳудудий транспорт-логистика марказлари ташкил этилиши мумкин.\nТранспорт-логистика марказлари уларга ҳар қандай турдаги транспортда кириб келаётган ҳамда олиб чиқилаётган юкларни омборга жойлаштириш, сақлаш, уларга ишлов бериш, қайта ишлаш, қадоқлаш ва тақсимлаш бўйича хизматлар кўрсатади.\nВаколатли органлар вокзалда, аэровокзалда, аэропортда, метрополитенда ва автостанцияга кириш жойида транспорт воситасини, багажни, юк багажини ва юкни, йўловчиларни ва бошқа шахсларни кўздан кечиришдан ўтказиши мумкин.\nШунингдек, фойдали қазилмалар жойлашган майдонларда транспорт ташкилотларининг объектларини лойиҳалаштириш ва қуриш, улар жойлашган ерларда ер ости иншоотларини жойлаштириш тақиқланади. Алоҳида ҳолларда, лойиҳалаштириш ва қуришга Давлат геология ва минерал ресурслар қўмитаси рухсати билан йўл қўйилади.\nТранспорт ташкилотлари ва ташувчилар фаолияти транспорт ҳаракатланиши билан боғлиқ бўлган ҳамда меҳнат шароитлари ўта зарарли ва ўта оғир шароитларда банд бўлган ходимларнинг дастлабки ҳамда даврий тиббий кўриклардан ўтказилишини ташкил этиши шарт.


Иқтисодиёт 09.04.2019 156\nҒузор тумани воҳамизнинг саноатлашган ҳудудларидан бири ҳисобланади. Ушбу минтақанинг вилоят миқёсида саноат маҳсулотлари ишлаб чиқариш ҳажмидаги улуши салмоқли. Жорий йилнинг дастлабки икки ойида мазкур ҳудудда қиймати қарийб 600 миллиард сўмга тенг саноат товарлари ишлаб чиқарилгани ҳам фикримиз тасдиғи бўла олади. Аммо бу тўла хурсанд бўлиш учун етарли эмас. Негаки бу кўламнинг асосий қисми тумандаги йирик индустрия ҳиссасига тўғри келади. Кичик бизнес вакиллари эса истеъмол бозорига бу турдаги маҳсулотларнинг атиги 1,7 фоизини етказиб бераяпти, холос.


Доро ва Искандарбек — www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариДоро ва Искандарбек\nБир вақтда Доро деган катта подшо ўтган экан. У бир подшонинг қизига уйланган экан. У қизга Доронинг бир вазири ҳам ошиқ бўлиб қолибди. Доро подшо намоз ўқиётганида, вазир у аёлни йўқ қилиш пайига тушибди-ю, бир хат ёзиб Доро подшо кавушининг ичига солиб кетибди. Доро подшо буни билмай қолибди, намоз ўқиб бўлгач, кавушини кийгани келибди. Доро қараса, кавишининг ичида бир хат ётганмиш. У хат ердан келдими, осмондан тушдими, билолмабди. Хатни ўқиб кўрса, шундай сўзлар ёзилган эмиш: “Аёлингизни тезда йўқотинг, подшоликда нопок аёл турмасин!”\nХотини ҳомиладор экан. Подшо суриштирмай бир қанча буюм-аслаҳалар бериб, хотинини ҳайдаб юборибди. Хотин бир чордеворга бориб ўғил туғибди. Ўғлининг отини Искандарбек қўйибди. Бир хатга боланинг номини ҳамда: “Кимки шу болани топса, шу буюмларни олиб, болани боқсин”, деб ёзиб, чақалоқнинг бошига бир қанча қимматли буюмлар қўйиб, отаси подшолик қиладиган мамлакатга кетибди. Бир подачи эчкиларини шу ерга олиб келиб қолибди. Унинг эчкиларидан бири келиб Искандарбекни эмизиб кетибди. Подачи буни билмабди. У бир момонинг эчкиси экан. Подачи кечқурун уйга қайтганда, момо кўрадики, эчкисининг сути йўқ. У подачидан: “Эчкининг сути қани?” деб сўрабди. Подачи: “Эчкининг сутини мен қайдан билай”, деганда, кампир уни койибди. Эртаси ҳам подачи эчкиларни шу ерга ўтлатгани олиб келибди. Яна эчки чақалоқни эмизибди. Подачи буни билмай қолибди. Кун кеч бўлибди. Подачи подаларни уйларига қайтариб, “ошҳалолга” борибди. Момо эчкисини соғай деса, бугун ҳам сути йўқ. Бугун кечагидан кўра қаттиқроқ уришибди. Эртасига подачи билан бирга ўзи чиқиб эчкисини боқиб келмоқчи бўлибди.\nБир вақт эчки бирдан чордеворга кириб кетибди. Подачи билан момо бундай келиб қараса, эчки бир болани эмизаётган эмиш. Момо димоғи чоғ бўлиб, у болани ўғил қилиб олибди. Момонинг қўлида бола тарбия топиб, йилдан-йилга улғая борибди.\nОлти-етти ёшларга кирибди. Бола ҳунарга кўп қизиқибди, устахоналарга бориб, дурадгорлик, милтиқ ясаш, қилич ясаш ишларини ўрганибди. У бир кун қилич ясаётган устада бир катта қилични кўриб, уни қўлига олишга рухсат сўрабди. Уста:\n— Бу баҳодирларнинг қиличи, уни кўтариш сенинг қўлингдан келмайди! — дебди. Бола қилични бир кўриб бераман, деб қистай бергач, усталардан бири “Қилични беринг, боланинг кўнгли қолмасин!” дебди. Искандарбек қилични қўлига олиб бир силкиб кўриши билан, қилич уч-тўрт бўлак бўлиб кетибди. Усталар бу бола момонинг ўғли эканини билиб, қилич ҳақини тўлаттириб олибдилар. Момо болани койибди. Шунда бу воқеадан бир вазир ҳам хабардор бўлиб турган экан, қиличнинг пулини тўлаб, момодан болани сўраб олиб кетибди. Вазирнинг шу қатори бир ўғли бор экан. Искандарбекни олиб бориб унга қўшиб қўйибди, улар иккови ўйнаб юриша берибди.\nШу вазир подшосининг бир гўзал қизи бўлиб, унинг қирқта канизи бор экан. Подшонинг қизи бир йигит билан гаплашиб юрар экан. Йигитни қиз кийимида сақлар экан. Бу сирни ҳеч ким билмас экан. Улар бир кун дарё лабига чўмилгани борибдилар. Шунда дарёдан бир катта балиқ чиқиб қараб турган экан, у қиз балиқни номаҳрам, деб қоча бошлабди. Балиқ қаҳ-қаҳ уриб кулибди. Қиз бунга ҳайрон бўлиб, қайрилиб балиққа қарабди ва унинг нима сабабдан кулаётганини сўрабди. Шунда балиқ тилга кириб: “Сен гаплашиб юрган бегона йигит номаҳрам бўлмай, мен бир балиқ номаҳрам бўлайми? Гапингга кулмай бўладими”, дебди. Шунда балиқнинг гапига қиз ҳайрон бўлиб, отасининг олдига борибди. Қиз отасига шундай деб талаб қилибди: “Ота, кеча мен дарё лабига борган эдим, унда бир балиқни кўрдим. Мени кўриши билан қаҳ-қаҳ уриб кулиб юборди. Бунинг нима сабабдан кулганини мен билолмадим. Шунинг сабаби нима экан, билиб берсангиз”. Отаси дарров вазирни чақириб қизи айтган масалани ўртага қўйибди ва буни уч кун ичида билиб беришни буюрибди. “Агар уч кун ичида билиб келмас экансан, каллангдан умидвор бўлма!” деб дўқ қилибди.\nОрадан икки кун ўтибди, вазир сирни билолмабди. Вазир қўрққанидан ўз ўғли билан Искандарбекни ҳар томонга қочириб юборибди. Вазирнинг ўғли бир мамлакатга бориб қолибди. Унинг ҳайрон бўлиб юрганини бир момо сезиб: “Ўғлим, қаердан келгансан, нима учун бундай қилиб юрибсан?” деб сўроқлабди.\nВазирнинг ўғли отасининг кимлигини ва унинг бошига тушган мушкул ишни, отаси қўрқиб болаларини ҳар томонга қочириб юборганини айтибди. Шунда кампир ўйлаб туриб: “Бу сирни билиш осон, ғам ема, болам, бунга мен чора топаман”, дебди. Кампир дарҳол вазирнинг ўғли билан вазирни қидириб борибди. Вазир кампирни подшо ҳузурига олиб бориб балиқнинг не сабабдан кулганини шу кампир билади, деб подшога уқтирибди.\nМомо бир холи уй топтириб подшо билан вазирни бошлаб кирибди, подшога: “Қизингизни ва унинг дугонасини чақиринг”, дебди. Подшо қизи билан дугонасини чақиртириб келибди. Кампир:\n— Бир қошиқ қонимдан кечсангиз сирни айтаман, — дебди. Подшо бир қошиқ қонидан кечибди. Шунда кампир қизнинг дугонасини ечинтириб кўришни сўрабди. Ечинтириб кўрсалар, у қизлар кийимини кийган йигит экан. Подшо ғазаб билан дарҳол ўз қизининг ва йигитнинг калласини узибди.\nЭнди гапни Искандарбекдан эшитинг: Искандарбек тиланчилик қилиб, ўз онасининг олдига бориб қолибди. Онаси қараб болани ўзига ўхшатибди. Кейин кўнгли бузилиб кетибди: “Аттанг, мен чордеворга ташлаб кетган болам ўлмаган бўлса, шундай тиланчи бўлса ҳам дунёда юрган бўлар эди”, деб ўйлабди. Шу маҳал онанинг эсига боланинг номини сўраш тушибди. Сўраган экан “Искандарбек” деган сўзни эшитибди. Она ўз боласи эканлигини таниб, у билан қучоқлашиб кўришибди, болани бағрига олиб, анча вақт йиғлабди. Ўғлини подшо бувасига кўрсатмай, бир яширин хонада сақлаб парвариш қилибди.\nПодшо бува бир кун бир туш кўрибди, тушида ҳовлисида бир ой пайдо бўлиб, бутун оламни ёритиб юборганмиш. Подшонинг бир қари пири бор экан, у ўз тушини шу пирига айтибди. Пири шундай деб таъбир берибди: “Сенинг авлодингдан Искандарбек деган бир бола пайдо бўлади. У бутун ер юзига подшо бўлади”. Бир кун бу тушнинг таъбирини подшо ўз қизига айтган экан, қизи шодлигини отасидан яширолмабди. “Ота, бир қошиқ қонимдан кечсангиз, бир сир бор, айтаман”, дебди. Отаси “Бир қошиқ қонингдан кечдим, қизим, айт!” дебди.\nШунда қизи: “Э, ота, менинг эрим туҳматга учиб, бесабаб бир қанча мол-анжомлар билан қўйиб юборганда, мен ҳомиладор эдим, йўлда кўзим ёриди. Болани нима қилишни билмай, ноилож бир чордеворга ётқиздим, бошига қимматли мол-анжомларни қўйдим ва номини Искандарбек қўйиб, бир хатга: “Боланинг номи Искандарбек, шу болани ким боқса, шу қимматли моллар ўшаники бўлади”, деб ёздим. Мендан кейин болани бир эчки келиб эмизибди. У эчки бир момонинг эчкиси экан. Момо эчкиси нима сабабдан кам сут бераётганини билиш учун эчкини пойлабди, кўрсаларки, эчки подалар ичидан ажралиб, бир чордеворга кириб кетибди. Кейин улар Искандарбекни топибдилар”, деб Искандарбекнинг тарихини гапириб берибди. Буваси Искандарбекни ўқитиб уни ўз аскарларига лашкарбоши қилиб қўйибди.\nЭндиги гапни Искандарбекнинг ўз отаси — Доро подшодан сўранг.\nДоро катта подшо экан. У камида беш-олтита бошқа подшоларга солиқ солар экан. Доро подшога Искандарбекнинг буваси ҳам қарам экан. У ҳам бу йил катта солиқ тўлаши керак экан. Доро подшо солиқ тўлашни қистайверибди. Искандарбекнинг отаси ёш паҳлавон лашкарбошига ишониб солиқ тўлашдан бош тортибди. Шу орада Доро подшо вафот этибди. Унинг ўрнига катта хотинидан бўлган катта акаси ўтирибди. Катта акаси Искандарбекнинг бувасидан ўч олмоқчи бўлибди. Чунки у Доро подшо ўлганда фотиҳа ўқишга ҳам келмаган экан. Доронинг катта ўғли қўшин тўплаб, Искандарбекка уруш эълон қилибди. Искандарбек ҳам ўз қўшинларини тўплаб, ўгай акасига қарши юриш қилибди. Искандарбекнинг буваси ўз набирасининг кучини синаб кўриш учун, унинг ўз акасига қарши бораётганини билдирмабди. Искандарбек қўшинлари шиддатли жанг қилиб, ўз акасининг қўшинларини енгай дебди. Шунда акасининг мунофиқ вазирларидан бири ухлаб ётганида ўз подшосининг калласига қилич солиб, буни Искандарбекка маълум қилибди. Буваси бундан хабардор бўлиб, сирни Искандарбекка айтибди. “Бу подшо сенинг ўз аканг, мен кучингни ва ғайратингни синаш ниятида сенинг уруш очишингга қарши турмаган эдим”, дебди. Шунда Искандарбек акасига қилич солган мунофиқ вазирга “Подшонинг ётган жойига мени олиб бор!” дебди. Вазир олиб борганда акасининг жони ҳали чиқмаган экан. Искандарбекни танигач, акаси вазирнинг мунофиқлигини, унинг нияти тахтга чиқиш эканлигини уқтирибди, кейинчалик бу вазир Искандарбекка ҳам шундай хиёнат қилишини айтибди. Искандарбекка: “Подшолик сенга қолди, подшоликда фалон жойга бекитиб боқиладиган бир от бор ва фалон жойда сақланиб қўйилган бир гўзал қиз бор, шуларни биринчи навбатда ўз ҳимоянгга ол!” деб васият қилиб, жон берибди. Искандарбек акаси айтганларини қилибди, мунофиқ вазирни ўлдирибди, бутун мамлакатга ўзини подшо деб эълон қилибди.\n← Аввалги Аввалги Луқмони ҳаким\nКейинги → Кейинги: Рустам


Райҳон журналист Жасур Ҳамроев билан суҳбатда айни пайтда ҳамкасби Шаҳзода билан муносабатлари қай даражада эканлигига аниқлик киритди. Бу ҳақда darakchi.uz хабар беради.\nҚАЙ БИРИ АФЗАЛ: ИСТЕЪМОЛ КРЕДИТИМИ ЁКИ ДЎКОНДА БЎЛИБ-БЎЛИБ ТЎЛАШ УСУЛИ?\n"Ахборот" ва "Давр" кўраётган пайтда "Чаманзор"да свет ўчмайди ёҳуд маҳаллада янги ташкил этилаётган кутубхонанинг ўчмас зиё тарқатиши ҳақида\n"Минг раҳмат сизларга, китобхонликни тарғиботи учун қарор чиқарган Президентимизга ҳам раҳмат”, - дейди маҳаллада яшовчи 85 ёшли Абдуллохон ота.Йиғилиш давомида фуқаролар айнан “Ахборот” ва “Давр” кўрсатувлари намойиш этиладиган пайтда бот-бот электр токи ўчиб қолишига эътирозларини билдирдилар. Бу борада мутасадди ташкилот раҳбарлари энергия тежаш режимини тартибга солиш, ижтимоий-сиёсий кўрсатувлар пайтида аҳолини ундан мосуво этмаслик тўғрисида топшириқ берилди.\nЎзбекистон-Қирғизистон муносабатлари - янги босқичда\nЎзбекистонда қирғиз тили ва маданияти, Қирғизистонда ўзбек тили ва маданиятини ўрганишга алоҳида эътибор қаратилаётганлиги маъқулланди. Қирғизистон театр усталари Андижон, Наманган, Фарғона вилоятларига, ўзбекистонлик санъаткорлар Ўш, Ўзган, Аравон, Новқат, Қорасув, Жалолобод шаҳарларига ижодий сафарлар уюштирдилар. Қирғизистонда Ўзбекистон маданияти кунлари бўлиб ўтди. Келгуси йили Ўзбекистонда Қирғизистон маданияти кунларини ўтказиш, атоқли қирғиз адиби Чингиз Айтматовнинг юбилейини кенг нишонлаш ҳам кўзда тутилмоқда.\nқай эканлигини Шаҳзода Райҳон пайтда муносабатлари даражада билан айтди айни


Кремль Путиннинг Вашингтондаги ядро хавфсизлиги саммитида иштирок этмаслигига изоҳ берди\n15:51 / 30.03.2016\nРоссия президенти Владимир Путиннинг матбуот котиби Дмитрий Песков президентнинг Вашингтондаги ядро хавфсизлиги саммитида иштирок этиш президент иш графигига киритилмагани, бунга эса саммитга тайёргарлик жараёнидаги муҳокамаларга Россиянинг жалб этилмагани сабаблигини маълум қилди.\n"Ядро хавфсизлиги мавзуси ўта долзарб, шу билан бирга, Москва ушбу йўналишдаги масалаларнинг кўриб чиқилиши умумий ва ўзаро уринишлар, дастлабки жараёнда манфаатлар ва қарашларнинг инобатга олинишини англатади, деб ҳисоблайди. Саммит мавзуси ва кун тартибидаги масалаларни олдиндан кўриб чиқиш чоғида ўзаро боғлиқликни сезмадик. Шу сабабли Россия томони мазкур анжуманда иштирок этмасликни маъқул кўрди", деган у.\nБундан олдинроқ, Россия ташқи ишлар вазирлиги расмий вакили Мария Захарова Россиянинг саммитга бормаслигини билдириб, буни россиялик олий шахсларнинг иштирокини талаб қилувчи ҳеч қандай "қолиб кетаётган муқаррар қарорлар" йўқлиги билан изоҳлаган эди. У, шунингдек, Россия тадбир концепциясидан норози эканлигини айтди: хусусан, саммит доирасида МАГАТЭ, БМТ, Интерпол ва бошқа ташкилотлар учун "кўрсатмалар" ишлаб чиқиш таклиф этилади. Захарованинг айтишича, бундай тавсиялар чекланган гуруҳ томонидан ўз манфаатларини халқаро ташкилотларга юклаш учун уриниш бўлади ва бу Россия томонидан номақбул деб ҳисобланади.\nҚайд этиш керакки, Россия бундан олдин бўлиб ўтган барча саммитларда иштирок этган.\nЭслатиб ўтамиз, Ядро хавфсизлиги бўйича саммит 2010 йилда Вашингтонда, 2014 йилда Сеулда ва 2014 йилда Ҳаагада ўтказилган.\nҲисоб бўйича тўртинчи саммит 31 март-1 апрель кунлари Вашингтонда ўтказилиши режалаштирилган.\nОқ уй вакили, АҚШ президенти маслаҳатчиси Бен Родс журналистлар билан суҳбат чоғида "Россиянинг ядро хавфсизлиги саммитида қатнашмаслигини ўз-ўзини яккалаб қўйиш" деб атаган.\nРоссия ТИВ вакили Михаил Ульянов эса Оқ уйнинг бундай дейишга ҳақли эмаслигини билдирган.\n"Россия дунёда ядро хавфсизлигини таъминлаш борасида етакчи ўринда турувчи мамлакатлардан бири ҳисобланади. Биз бу масалада ҳал қилувчи мамлакатлардан биримиз. Биз ҳақимизда "ўз-ўзини яккалаб қўйиш" иборасини қўллаш эса сиёсий зўракиликдир", деган у.


09:05 / 07.02.2018\nАҚШ конгресси вакиллар палатаси 8 февралда федерал ҳукумат молиялаштирилишининг яна тўхтаб қолишидан қочишга қаратилган, 23 мартгача амал қилувчи вақтинчалик бюджетни қабул қилди.\nҚонун лойиҳаси учун 245 депутат овоз берган, 182 нафари қарши чиққан.\nСенатда лойиҳа яна ўзгаришларга учраши кутилмоқда, жумладан ҳарбий харажатлар миқдори яна камайтирилади.\nРеспубликачилар ва демократлар сенатда бюджет бўйича муросага келолмаяптилар. Кўпчиликни ташкил қилувчи республикачилар бюджетни демократлар қўллаб-қувватловисиз қабул қила олмайди. Келишмовчиликларга бюджетдаги харажатлар кўрсаткичлари ҳамда иммиграцияга тааллуқли чоралар сабаб бўлмоқда.\nАҚШ вақтинчалик бюджет бўйича 2017 йил октябрда бошланган янги молиявий йил бошидан яшаб келмоқда. Январда федерал идоралар навбатдаги вақтинчалик бюджет қабул қилиниши кечикиши сабабли 3 кун узилишлар билан ишлаган, сўнгра 8 февралгача амал қилувчи вақтинчалик бюджет лойиҳаси қабул қилинганди.


Ўрта Осиё ҳудудида ибтидоий жамоа тузуми\nИбтидоий жамоа тузуми кишилик жамияти тараққиётидаги энг узоқ давом этган ва энг қадимги давридир. Бу даврни ёзма манбалар асосида ўрганиб бўлмайди. Шунинг учун ҳам бу даврни чуқур ўрганишда археология, этнография, антропология каби фанларнинг аҳамияти беқиёсдир. Қадимги одамлар ўз фаолияти даврида атроф-муҳитга таъсир кўрсатиб, кундалик ҳаётда ўзига зарур бўладиган меҳнат қуроллари ясаган, яшаш учун маконлар танлаган, кейинчалик эса бошпаналар қурганлар. Ўз навбатида бу жараёнлар инсон фаолиятига таъсир кўрсатган.\nҲозирги пайтда Ўрта Осиё ҳудудида ибтидоий жамият ривожланишининг алоҳида босқичлари қуйидаги даврларга бўлинади:\n1. Палеолит («палайос»-қадимги, «литос»-тош) даври; бундан тахминан 800 минг йил илгари бошланиб, 15—12 минг йил илгари тугайди; ўз навбатида бу давр учга бўлинади;\nа) илк палеолит-Ашель даври, 800-100 минг йилни ўз ичига олади;\nб) ўрта палеолит-Мустье даври, милоддан аввалги 100-40 минг йилликлар;\nв) сўнгги палеолит-милоддан аввалги 40-12 минг йиллик.\n2. Мезолит («мезос»-ўрта, «литос»-тош) милоддан аввалги 12-7 минг йилликлар.\n3. Неолит («неос»-янги тош)-милоддан аввалги 6-4 минг йилликлар.\n4. Энеолит (мис-тош даври)-милоддан аввалги 4 минг йилликнинг охири-3 минг йилликнинг боши.\n5. Бронза даври-милоддан аввалги 3-2 минг йилликлар.\n6. Темир даври-милоддан аввалги 1-минг йилликнинг бошларидан.\nЎзбекистон ҳудудларидаги энг қадимги одамларнинг манзилгоҳлари Фарғона во-дийсидаги Селунғур, Тошкент вилоятидаги Кўлбулоқ, Бухородаги Учтут маконлари-дан топилган. Бу давр одамлари тошлардан қўпол қуроллар (чопперлар) ясаб, термачилик ва жамоа бўлиб ов қилиш билан шуғулланишган. Илк палеолит даври одам-лари жисмоний жиҳатдан ҳам, ақлий жиҳатдан ҳам ҳозирги одамлардан фарқ қилишган. Улар табиат олдида ожиз бўлиб, унда тайёр бўлган маҳсулотларни ўзлаштирганлар. Улар на диний тушунчани, на деҳқончиликни ва на чорвачиликни билганлар.\nЎрта палеолит даври маконлари Тошкент воҳасидаги Обираҳмат, Хўжакент, Самарқанддаги Омонқўтон, Бойсун тоғларидаги Тешиктош каби кўпгина маконлардан аниқланган бўлиб, улардан шу даврга оид кўпгина турли-туман тошдан ясалган меҳнат қуроллари топилган. Обираҳмат макони ёйсимон шаклда бўлиб, бу ерда 10 м қалинликдаги 21 та маданий қатлам аниқланган. Топилмалар орасида нуклеуслар, парракчалар, ўткир учли сихчалар, қирғичлар учрайди, шунингдек, турли ҳайвонлар суяклари ҳам кўпчиликни ташкил этади. Яна бир машҳур ёдгорлик Тешиктош ғор макони бўлиб, бу ердан турли-туман қуроллар ва ҳайвон суякларидан ташқари, 9-10 яшар боланинг қабри қазиб очилган. Қабрдаги мурданинг ёнига турли тош қуроллар ва архар шохи қадаб қўйилган.\nЎрта палеолит даврига келиб ибтидоий жамият одамларининг меҳнат қуроллари такомиллашиб, турмушида янги унсурлар пайдо бўла бошлайди. Энг муҳими, ибтидо-ий тўдадан уруғчилик жамоасига ўтиш бошланади. Шимолдан улкан музлик силжиб келиши натижасида олов кашф этилади. Одамлар ўчоқлар атрофларида тўланиб, ибтидоий турар-жойларга асос солдилар. Жамоа бўлиб ов қилиш пайдо бўлди.\nСўнгги палеолит қадимги тош асрининг сўнгги босқичидир. Бу даврга оид макон-лар Оҳангарондаги Кўлбулоқ, Тошкентнинг ғарбидаги Бўзсув 1 ҳамда Самарқанд шаҳридан топилган. Улардан топилган топилмалар орасида қирғичлар, кесгичлар, сихчалар, пичоқлар, болталар каби қуроллар бор. Бу даврга келиб одамлар фақат тоғли ҳудудларга эмас, текисликларга ҳам тарқала бошлайдилар. Бу даврнинг энг катта ютуғи уруғчилик тузумига (матриархат) ўтилишидир.\nПалеолит даврига хулоса ясаб шуни айтиш мумкинки, бу даврда ибтидоий одамлар хўжалик юритишнинг энг оддий йўлларидан (териб-термачлаб) мураккаброқ кўринишларига (овчилик, балиқчилик) га ўтдилар. Олов кашф этилди. Ибтидоий турар-жойлар ўзлаштирилди. Инсоният ибтидоий пода давридан уруғчилик тузумига ўтди. Меҳнат қуроллари такомиллашиб, турлари кўпая борди. Шунингдек, бу давр ибтидоий одамлари орасида дастлабки диний қарашлар пайдо бўлди.\nМезолит даври ёдгорликлари Сурхондарёдаги Мачой ғор маконидан, Марказий Фарғонанинг кўпгина ёдгорликларидан топиб ўрганилган. Бу даврга келиб музлик яна шимолга қайтади. Ҳайвонот ва ўсимлик дунёсида катта ўзгаришлар содир бўлади. Инсоният ўз тарихидаги дастлабки мураккаб мослама-ўқ-ёйни кашф этади.\nМезолит даври қуроллари палеолитга нисбатан ихчамлиги ва сифатлилиги билан фарқ қилади. Мезолит даври қабилалари асосан овчилик ва термачилик хўжалиги юритганлар. Бу даврнинг охирларига келиб, дастлабки уй чорвачилиги ёки ҳайвонларни хонакилаштириш бошланади.\nНеолит даврига келиб, қадимги қабилалар ҳаётида катта-катта ўзгаришлар содир бўлади. Бу давр одамлари аксарият ҳолларда дарё соҳиллари ва тармоқлари ёқасида, кўллар бўйларида яшаб, табиий имкониятлардан келиб чиқиб, балиқчилик ва овчилик ёки деҳқончилик ва чорвачилик ҳамда қисман ҳунармандчилик билан шуғулланганлар. Энг катта ютуқлардан бири кулолчиликнинг пайдо бўлишидир. Шунингдек, бу даврга келиб тўқимачилик ва қайиқсозлик ҳам пайдо бўлади. Неолит даври қабилалари хўжалик шаклларига қараб қуйидаги маданиятларига бўлинади: Жойтун маданияти, Калтаминор маданияти, Ҳисор маданияти.\nЖойтун маданияти. Жанубий Туркманистон ҳудудидаги мил.авв. VI-V минг йиллик-ларга оид маданият. Бу ердан Ўрта Осиёдаги биринчи пахса уйлар қолдиқлари, сопол идишлар намуналари аниқланган. Аҳолиси асосан деҳқончилик, чорвачилик ва қисман овчилик билан шуғулланган.\nКалтаминор маданияти. Қадимги Хоразм ҳудудидан топилган бўлиб, мил. авв. V-IV минг йилликларга оиддир. Топилмалар Калтаминор қабилаларининг балиқчилик, ов-чилик ва қисман ҳунармандчилик билан шуғулланганлигидан далолат беради.\nҲисор маданияти. Асосан, Ҳисор-Помир тоғларидан топилган.Милоддан аввалги V-IV минг йилликларга оид. Ҳисорликлар сопол идишлар ясаб, асосан чорвачилик, ов-чилик, қисман термачилик билан шуғулланганлар.\nЭнеолит даври маконлари Хитойдан Дунайгача бўлган катта ҳудудда тарқалган бўлиб, ҳамма жойда ижтимоий тараққиётнинг бир хил босқичи кузатилади. Ўрта Осиёда қуйидаги янги тарихий-маданий жараёнлар энеолит даври билан боғлиқ:\n1. Хўжаликнинг бошқа ҳамма турларига қараганда ҳайдама деҳқончиликнинг устунлик қилиши;\n2. Тошдан ишланган қуроллар кўп бўлган ҳолда мис қуролларнинг пайдо бўлиши;\n3. Катта-катта ибтидоий жамоаларнинг пахсадан ва хом ғиштдан тикланган катта-катта уйлари;\n4. Кулолчиликда муҳим техника ютуғи-хумдонларнинг ишлатилиши.\n5. Турли ҳайвонларнинг лойдан ясалган ва она уруғи (матриархат) га хос ҳайкалчалари;\n6. Рангдор, турли тасвирлар билан безатилган сопол буюмлар мавжудлиги.\nЭнеолит-мис-тош даврида одамлар дастлабки металл билан танишдилар. Бу даврга келиб мис қуроллар анча такомиллашган бўлсада, ундан оғир меҳнат қуроллари ясашнинг имкони йўқ эди. Мисдан асосан уй-рўзғор буюмлари, тақинчоқлар ва ҳарбий қуроллар ясалган. Энеолит даври ёдгорликлари Бухоро вилоятининг Лавлакон, Бешбулоқ, Учтут (мис кони) мавзеларидан, Панжикент атрофларидан (Саразм маданияти) топиб текширилган. Бу даврга келиб, деҳқончилик Ўрта Осиёнинг шимо-ли-шарқий ҳудудларига ҳам ёйилади.\nҲозирги кунда ибтидоий жамоа тузумининг турли баҳсларга сабаб бўлаётган муаммоларидан бири антропогенез-одамнинг пайдо бўлиши ва ривожланишидир. Турли ҳудудларда қадим замонларда яшаган илғор мутафаккирлар одамнинг пайдо бўлиши ҳақида илмий таърифга яқин фикрларни баён этганлар. Улар асосан инсоният ҳайвонот оламидан ажралиб чиққан деган фикрни билдирадилар. Инсоннинг пайдо бўлиши миллионлаб йиллар давом этган ривожланиш жараёнининг натижасидир. Энг қадимги қазилма одам қолдиқлари Шарқий Африкадан (Олдувай, зинжантроп), Индонезиядан (Ява, питекантроп), Хитойдан (синатроп), Германиядан (Гейдельберг) топиб текширилган. Кейинги топилмалар, яъни, замонавий одамга анча яқин бўлган одам қолдиқлари дастлаб Неандерталь (Германия) водийсидан топилган (Ўзбекистондаги Тешиктош).\nЎрта тош даврида, биринчи навбатда меҳнат жараёнида инсон тафаккурининг ривожланиши натижасида неандерталь қиёфасидаги одамлар ҳозирги қиёфадаги одамларга айлана бошладилар. Улар жисмоний жиҳатдан камол топиб, ҳозирги қиёфадаги кишилар вужудга келди ва шу билан антропогенез жараёни тугади (кроманьон кўринишидаги одамлар). Бу жараённинг тугаши инсоният тарихидаги муҳим воқеа бўлиб, инсон дастлаб тошдан оддий тўқмоқ ясаган бўлса, узлуксиз меҳнат, интилиш ҳамда онгининг ривожланиши натижасида юксак маданият яратиш даражасига етиб келди.\nЖанубий Қозоғистоннинг тоғ ва тоғолди туманларидан, Қирғизистоннинг тоғ водийларидан, Жанубий Туркманистонда, Қизилқум ва Қорақум ичкарисидаги қадимги кўллар атрофида, Ўзбекистондаги Оҳангарон, Чирчиқ дарёлари водийларида, За-рафшон, Сурхондарё, Қашқадарё воҳалари, Фарғона водийси ва унинг тоғли ҳудудларидан ибтидоий жамоа тузумининг барча даврларига оид ёдгорликлар топилган. Бу топилмалар Ўрта Осиёни антропогенез жараёни содир бўлган ҳудудлар сарасига қўшиш имконини беради.\nҲозирги даврда олимларнинг катта гуруҳи одамзоднинг дастлабки ватани Африка деган фикрни илгари сурса, яна бир гуруҳ олимлар Европа дейдилар. Бошқа бир гуруҳ олимлар эса одам илк марта Осиёнинг жанубида пайдо бўлган деган ғояни илгари сурадилар. Умуман олганда, одамзоднинг дастлабки ватани ҳақида олимлар орасида ягона фикр ҳозирча йўқ.


Эрим тақиқланган дорилар истеъмол қиляпти - 29 Декабря 2019 - www.SheJoT.CoM\nГлавная » 2019 » Декабрь » 29 » Эрим тақиқланган дорилар истеъмол қиляпти\nЭрим тақиқланган дорилар истеъмол қиляпти\n— Не-не орзулар билан келинлик либосини кийганимга бир йил ҳам бўлгани йўқ. Аммо мана шу бир йил ичида оғир руҳий стрессларни бошдан кечирдим. Турмуш ўртоғимга танлаб-танлаб текканман. «Танлаб-танлаб тозисига учрайсан!» дейишларида маъно кўп экан. Ўзим пиширган ош деб, ҳаммасига чидаб, у билан яшаб келяпман.\nЭримнинг масъулиятсизлигию ичкиликка ружу қўйгани бир тараф, мени қийнаётган нарса эса яна бир тараф. Турмуш ўртоғим истеъмол қилаётган дорилар оиламиз дарз кетишига сабаб бўлмоқда! Ҳа, балки, ишонмассиз, бироқ бугун баъзи инсонлар тақиқланган психотроп дориларни қабул қилишмоқда. Мен то мана шу инсонга турмушга чиқмагунимча, бу дорилар ҳақида ҳатто эшитмагандим ҳам. Ҳозир эса бу дориларнинг турлари, асоратлари, таркиби ҳақида китоб ёзишим мумкин, десам ишонмайсиз.\n— Бу шунчаки бош оғриғи учун. Шунчалик ҳам оми бўласанми?!\n— Сиз бу дорилардан қутула олмаяпсиз, бу дорилар таъсирида ўзингизни англолмаяпсиз!\n— Уф-ф, кўп гапирма! Йўқол! Тинч қўй мени?..\n— Ахир мен ҳомиладорман, яқинда фарзандли бўламиз, сиз эса…\n— Нима қилибди шунга, а?! Фарзандли бўлсак нима, а? Дориларимга тегма, умуман тегма, билдингми?!\nЭрим худди руҳий касал одамлардай бақираверади, бақираверади! Мен ёш бошимга тушган бу савдодан эзилиб кетяпман, жуда ҳам кўп ўйлаяпман бу ишларнинг охирини! Кимдан ёрдам сўрашга эса ҳайронман. Ҳар куни хонага кўзлари сузилиб кирадиган эримдан ўлгудай қўрқаман. Аммо бу ҳақида кимгадир айтишим нимани ўзгартирарди, деб ҳам ўйлаяпман. Онам ва дадамни қийнашимдан нима наф, шундай эмасми? Эрим ота-онамни ҳечам ҳурмат қилмайди, ўзининг ота-онаси ҳақида гапирмасам ҳам бўлади. Жамиятимизда эса ажрашган аёлларга кун йўқ. Қолаверса, мен фарзандим туғилгач, ҳеч қаерга сиғмаслигимни ҳам жуда яхши биламан. Кимнинг ҳузурига бош уриб борай, ахир?! Жуда чарчадим. Йиғлаганим-йиғлаган! Эрим эса ҳеч нимани ўйлашни ҳам истамайдиган даражага тушган. Тўғри, у мени урмайди, хўрламайди. Лекин… Бошида унга шарт ҳам қўйдим, даволаниши кераклигини ҳам уқтирдим, уни нима қийнаётганини билишга кўп уриндим.\n— Бу кетишда ҳаётимиз нима бўлади? Ёшингиз ўттизда, эрта-индин бу кетишда янада кўпроқ дори хоҳлайсиз…\n— Яъни? Сен мени гиёҳванд демоқчимисан?!\n— Мен шунчаки, тинч ва осуда ҳаётимиз бўлишини истайман, холос! Агар сизга нимадир азият бераётган бўлса, айтинг, мен ёрдам бераман.\n— Сен нима учун арзимаган нарсаларни катталаштирасан? Бирор инсон боши оғригани учун дори ичса, гуноҳкорми?\nТурмуш ўртоғим ўз хатоларини ана шундай табиий қабул қилишда давом этаркан, эртамиздан умидвор бўлишим мумкинми? Кексалар, ёши катта аёллар бугунги ёшлар сабрсиз экани, енгилтабиат бўлишгани учун ҳам оилани осон бузишаётганини иддао қилишади. Мен эса уларга бир нарсани айтмоқчиман: авваллари ҳар кимни йўлдан оздиришга қодир мобиль телефонлар йўқ эди. Ҳузур бахш этувчи юзлаб дорилар ҳам топилмасди. Авваллари эркакларда энг асосий нарса — масъулият нисбатан кучлироқ эди.\nМен ҳозир ўз турмушимни асраб қолиш учун жон-жаҳдим билан курашяпман. Дардларимни ичимга ютиб, ҳар куни кулиб турган чеҳра билан нонушта тайёрлайман, ишларимга андармон бўламан. Аммо… Ажрашиш ҳақида ўйламаётганимга анча бўлди. Бу инсон билан биргаликда топган ягона неъматим, қорнимдаги бола, холос. Ягона умидим фарзандимиз туғилса, эрим бебошликларини йиғиштирар ва бу кунлар ортда қолар деган далда… Ёки эрим устидан тегишли органларга ариза беришим ва уни бироз тавбасига таянтиришим керакмикин? Эримни бирор руҳшуносга олиб боришнинг-ку, умуман иложи йўқ. Чунки у ҳозир атрофидаги воқеаларни ҳам унча тушуна олмайдиган даражага тушиб қолган. Баъзан қайнона-қайнотамнинг бефарқлигига чидолмай кетаман-у, лекин улар ҳам нима қила олишарди. Ўттизга чиққан эркакнинг ўзи фақат кайф-сафони ўйлаб яшагач, ота-онани айбдор қилиш мутлақо ўринсиз. Мен соғлом фикрловчи, тажрибали инсонларнинг маслаҳатига муҳтожман.\nКатегория: HIKOYALAR / ХИКОЯЛАР | Просмотров: 81 | Добавил: iphone | Теги: #ahborot, #новости, #habarlar, #newsuz, #uznews, #Yangilik, #Yangiliklar, #xabarlar, #news | Рейтинг: 0.0/0


Аsaxiy.uz асосчиси нега машина харид қилмаслигини...\n27.02.2021 12:57 0 3004\nИнтернет орқали маиший техника, электроника, китоблар ва бошқа маҳсулотлар сотуви билан шуғулланувчи Аsaxiy.uz интернет-дўкони асосчиси Феруз Аллаев нега автомобил харид қилишни хоҳламаслигига изоҳ берди.\n«Бир йил олдин нима учун машина харид қилмаслигим ҳақида пост ёзган эканман. Орадан бир йил ўтиб, тўғри қилганимга ишончим янада ошди.\nБизда машина шунчаки буюм ёки транспорт воситаси эмас. Унинг ижтимоий аҳамияти бор, ҳатто жуда ошириб юборилган. Машина тўғридан-тўғри жамиятимизнинг айрим қатламларида одамнинг статусини белгилайдиган даражага келиб қолган.\nМана 6 йилдирки машина харид қилишни қатъий рад этиб келяпман. Одатда мен таксида ёки метрода юришимдан кӯпчилик ҳайрон бўлишади.\n6 йил олдин ҳам, ҳозир ҳам бир хил фикрлайман. Манга ўхшаган, асосан ишга ва учрашувларга қатнайдиган одамга машинанинг фойдасидан зарари кўпроқ. Тошкент каби такси хизматлари анча арзон шаҳарларда машиналик бўлиш унчалик ҳам шарт эмас. Вилоятларда, туманларда, чекка қишлоқларда машинасиз қийин бўлиши табиий.\nТошкентда бошқа йирик мегаполислар билан солиштирганда такси нархлари анча арзон. Ҳисоблаб кўрдим, «Яндех Такси»да оддий «Старт» эмас, одатда қулай машина келадиган «Комфорт» ва «Бизнес» тарифларида бир ойда ўртача 2 000 000 сўм атрофида харажат қилар эканман. Бир марталик такси чақириш ўртача нархи 10 минг сўм. Бу бугунги курс билан 1 доллар ҳам эмас. Оддий иш ҳақига нисбатан кўп кўриниши мумкин, лекин мегаполислар билан солиштирганда бу арзон нарх.\nМашиналар нархининг қимматлиги. Бизда ҳозирги кунда машиналарга ўртача нарх 100 миллион сўм, бизнес класс машиналар 300 миллион сўмдан бошланади деб оладиган бўлсак, 100 миллион сўм менинг ҳолатимда тўрт йиллик такси харажатлари дегани. Шунингдек, Ғарбда бугунги кунда янги авлод ўз маблағларини буюмдан кўра ҳиссиётга ёки ўсишга сарфлашга ўрганган. Буюм эскириб қолиб кетади. Лекин, чет элга саёҳат, бирор янгиликни ўрганиш одамда бир умрлик ҳиссиёт қолдиради. Камида, пулингизни бирор бизнесга ёки омонатга қўйсангиз, йиллик 25-30 фоиз даромад олиш бугунги кунда муаммо эмас.\nМашинанинг кундалик харажатлари. Машинага бензин ёки газ қуйиш, мой алиштириш, ювиш, бузилган ҳолатда эҳтиёт қисмларини алиштириш, буларнинг ҳаммаси пул туради. Сиз ўзингиз билмаган ҳолда анча суммани ишлатиб қўясиз.\nПсихологик муаммолар. Машина ҳайдаш ҳам бир масъулият. Доимий диққатни жалб қилиш, биздаги каби ҳаракат тартибсиз мамлакатларда машина ҳайдаш одамнинг асабини анча чарчатади. Сўнгги йилларда Тошкент шаҳридаги пробкалар куннинг хоҳлаган қисмида кузатилади. Ҳар куни ярим соат вақтингиз пробкада ўтса ҳам, анча асабдан айриласиз.\nГАИ ва жарималар. Рулда туриб телефонда гаплашдингиз, тезликни оширдингиз ёки бошқа сабаблар билан «тушган» шофёр борки, жарима тўлайди. Мана шу жарималарнинг ўзи ҳам ортиқча асаббузарлик ва бунга ҳам вақтингиз, ҳам нақдингиз кетади.\nПаркинг муаммоси. Шаҳарда кундан-кунга машинани тўхтатишга ёки қолдиришга жой муаммоси жиддийлашиб бормоқда. Кўп жойларда «тўхташ мумкин эмас» белгиси қўйилган бўлса, яна бошқа жойларда шунчаки паркинг қиммат ёки жой йўқ.\nЭкологик муаммо. Ҳар бир машина табиатга зарар етказади. Заҳарли газлар шундоқ ҳам шаҳар атмосферасини анча бузишди. Сиз машинани ўрнига жамоат транспортини танлаб, оз бўлса-да экологик муаммони жиддийлашмаслигига ҳиссангизни қўшсангиз бўлади.\nБу билан машина оладиганларни ёмонлаш ёки олмасликка чақирмоқчи эмасман. Шунчаки, одамларимиз тушунишларини хоҳлардимки, машина шунчаки буюм. Қиммат машина минган билан одам ақлли ёки яхши бўлиб қолмайди. Бу шунчаки ҳаракатланиш имкониятини берадиган транспорт воситаси. Ҳаётда нимага эришдинг деганда, машинасини кўрсатадиганларга рости раҳмим келади. Машина олиш ёки олмасликни ҳар кимнинг ўзи ҳал қилади, ҳар ким учун ўз қарори тўғри. Ягона сўраётган нарсам одамларни машинасига қараб ажратмаслик.\nДоим кўзлаган манзилга эсон-омон етиб олинг», деб ёзади тадбиркор.\nавтомобил Феруз Аллаев\nАвто 11/05, 21:19\nЎзбекистонда шахсий автомобиллар сони маълум қилинди\nАвто 08/05, 19:59\nАвто 08/05, 19:09


vivo V21 (5G)'нинг техник жиҳатлари ва қадоқ таркиби билан танишамиз - Terabayt.Uz\nvivo V21 (5G)'нинг техник жиҳатлари ва қадоқ таркиби билан танишамиз\nАгар сиз TikTok видеолар олишга қизиқсангиз ёки TikTok'чи танишингиз бўлса, селфи видеолар аҳамияти қанчалар катта эканини яхши тушунасиз. Бошқача қилиб айтганда, кўпдан кўп одамлар, асосан, ёшлар сифатли селфи ва селфи видеолар олишга қодир смартфон хоҳлашмоқда — ҳамёнбопини, албатта.\nҲайратланарли жиҳати шундаки, кўп сонли смартфонлар, ҳатто флагманлар ҳам, селфи камера борасида сезиларли даражада такомиллашаётгани йўқ.\nҚарши олинг: vivo V21 жуфтлиги. Ушбу қурилмаларнинг энг муҳим жиҳати, шаксиз, уларга ўрнатилган 44МП резолюцияли, f/2.0 диафрагмали ҳамда автофокус ва OIS'га эга селфи камерадир. Бундай техник жиҳатни ҳар куни ҳам кўравермайсиз.\nҚизиғи шундаки, қуйида биз V21 5G қурилмаси билан танишиб чиқаётган бўлсак-да, унинг техник хусусиятлари стандарт V21 билан бир хил — ҳатто Dimensity 800 5G чипсетигача. Бизнингча, vivo 4G моделдан 5G антеннани олиб ташлаган холос. Буни бироз ноодатий ёндашув дейиш мумкин, лекин стандарт V21 ҳам 5G'га эга эгизаги каби техник хусусиятларга эгалиги боис шикоятга ўрин йўқ.\nvivo V21/V21 5G'нинг техник жиҳатлари:\n> Корпус: 159.7х73.9х7.3 мм, 176 г; пластик ром ва орқа панель, шишадан ишланган олд панель.\n> Дисплей: 6.44" AMOLED, 90Hz, HDR10+, 500 нит (одатий), 1080х2400p резолюция, 20:9 форма фактори, 409ppi зичлик.\n> Чипсет: MediaTek MT6853 Dimensity 800U 5G (7 nm): саккиз ядроли (2x2.4 GHz Cortex-A76 & 6x2.0 GHz Cortex-A55); Mali-G57 MC3.\n> Хотира: 128ГБ 8ГБ RAM, 256ГБ 8ГБ RAM; UFS 2.2; microSDXC.\n> Орқа камера: •Кенг (асосий): 64 МП, f/1.8, 26 мм, 1/1.72", 0.8µм, PDAF, OIS; •Ультракенг: 8 МП, f/2.2, 120 даража, 16 мм, 1/4.0", 1.12µм; •Макро: 2 МП, f/2.4.\n> Видео ёзув: •Орқа камера: [email protected] кадр/сек. (OIS мавжуд эмас), [email protected]/60 кадр/сек.; •Олд камера: 4К@30 кадр/сек. (OIS мавжуд эмас), [email protected] кадр/сек.\n> Аккумулятор: 4,000 мАс; 33 ваттда тезкор қувватлаш, 30 дақиқада 63% (рекламага кўра).\n> Бошқа: бармоқ изи сканери (экран остида, оптик); селфи учун LED чироқлари.\n> Нархи: 400 доллар атрофида.\nV21 дуэти нафақат кучли камераларга, балким, умумий олиб қараганда, кучли техник хусусиятларга эга. Қизиғи, смартфонлар жуда ингичка, ўлчамлари 159.7 х 73.9 х 7.3 мм. 4,000 мАс аккумулятор ўрнатилган бўлишига қарамай, оғирлиги 176 граммни ташкил этади.\nЎрта тоифа MediaTek Dimensity 800U чипига 8ГБ тезкор хотира шерик қилинган. AMOLED экран эса 90Hz янгиланиш частотасига эга ва HDR10+ ни қўллаб-қувватлайди.\nОрқа панелдаги камералар жамланмаси ҳам ёмон эмас. Асосий камера 64МП, ультракенг камера 8МП ва макро камера 2МП резолюцияга эга.\nБарча жиҳатларни инобатга олганда, V21 қурилмасига кучли ўрта тоифа модель деб қараш мумкин. Бироқ смартфоннинг 400 доллар атрофидаги нисбатан қиммат нархи унинг рақобатчилар олдидаги камчилиги ҳисобланади. Бундан ташқари, сув ва чангдан ҳимоянинг мавжуд эмаслиги, стерео карнайлар ҳамда NFC йўқлиги кабилар ҳам қурилмаларнинг нуқсонларидан. V21'нинг мақтарли томони селфи борасидаги техник жиҳатларидир.\nV21 қадоғи таркиби ҳайратланарли равишда бой. Қути ичидан ФлашЧарге 2.0 технологиясида ишловчи, қурилмаларга максимал 33 ватт қувват берувчи зарйдачик; USB-A га USB-C кабели; Type-C типидаги оқ қулоқчинлар; қулоқчинларни 3.5 мм аудио жекка улаш учун Type-C га 3.5 мм лик адаптер; термопластик полиуретан (TPU) ғилоф кабилар ўрин эгаллаган.\n#Vivo V21 5G #vivo V21


Япония – Осиёда йил жамоаси\nОсиё Футбол конфедерацияси футзал бўйича Япония терма жамоасини Осиёнинг 2012 йилдаги энг яхши жамоаси сифатида тан олди. Ушбу муваффақиятни японлар кўп жиҳатдан БААда бўлиб ўтган 2012 йилги Осиё чемпионатидаги ғалаба сабаб қўлга киритишди.\nЭслатиб ўтамиз, Япония терма жамоаси қитъа чемпионати финал учрашувида Таиланд терма жамоасини 6:1 ҳисобида мағлубиятга учратиб, ўз совринлар музейига иккинчи Осиё Кубогини қўшиб қўйган эди. Жамоа биринчи марта 2006 йили, Тошкентда бўлиб ўтган Осиё чемпионатида чемпионликни қўлга киритишга муваффақ бўлганди.\nОсиёнинг энг яхши жамоаси учун аталган совринни қабул қилиб оларкан, Япония футбол уюшмаси президенти Куния Даини, жумладан, шундай деди: «Ушбу соврин Японияда футзал тўғри йўналишда ривожланаётганини кўрсатади. Биз Японияда футзални сезиларли даражада ривожлантира олдик ва бугун, бу ерда туриб Осиё Футбол конфедерациясининг совринини қабул қилиб олиш биз учун катта шараф. Ҳаракатларимиз зое кетмаганидан жуда ҳам мамнунмиз».


Ангела Маркел муҳожирлар муаммосини Европанинг тақдири учун ҳал қилувчи чақириқ дебди. Нима қилишни Европа ва дунё “Бирлик”дан ўрганиши керак! - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n14:21 - Ангела Маркел муҳожирлар муаммосини Европанинг тақдири учун ҳал қилувчи чақириқ дебди. Нима қилишни Европа ва дунё “Бирлик”дан ўрганиши керак!\nБугун ўз мамлакатининг парламентида нутқ сўзлаган Канцлер Ангела Маркел муҳожирлар муаммоси қандай ҳал қилиниши Европанинг тақдири учун ҳал қилувчи роль ўйнашини айтибди. Бу ҳақда Reuters Агентлиги ҳам хабар тарқатди.\nЭслатиб ўтиш керакки, Ангела Маркел жуда кўп Ғарб сиёсатчилари каби айнан муҳожирлар масаласида катта хатоларга йўл қўйган. Муҳожирлар эса, асосан мусулмонлардир. Айнан шундай сиёсатчилар ўзларини ўта демократ қилиб кўрсатиш мақсадида ғариб аҳволдаги муҳожирларга ёрдам беришни асосий мавзуга айлантириб, ўз давлатларидаги мавжуд қонунларга тупириш даражасига етиб боргандилар.\nВаҳолангки, ўтган йили Остонада Ислом Ҳамкорлик Ташкилотининг саммити қабул қилган Декларациянинг 7-чи моддасида айтилганидек, Ислом жамияти жаҳоннинг энг қолоқ ва қашшоқ қисмига айланган, ақл-идрокий қашшоқлик ҳам шунинг ичида. Шундай экан, Ғарб Ислом дунёсига бу қашшоқлик ва қолоқликдан чиқиш учун ёрдам бериши керак.\nИслом дунёсини қолоқлик ва қашшоқликдан олиб чиқишнинг ягона йўли – Ислом динида фундаментал ислоҳотлар ўтказиш ва, биринчи навбатда, Ислом дини дунёвийлик/секуляризм принципини тан олишига эришиш эканлигини “Бирлик” Партияси ва унинг жарчиси бўлган “Ҳаракат” агентлигии аллақачон исботлаб бўлди.\nReuters Агентлигининг хабарида айтилишича, Ангела Маркел ўз нутқида африкаликлар Европада қабул қилинган қадриятларни тушунишлари кераклигини ҳам эслатибди. Аслида, фақат африкаликлар эмас, осиёликлар ҳам, Европа қадриятларини тушунишдан ташқари, уларни қабул қилиш шартлигини ҳам айтиш керак эди. Бу қадриятларининг бугун учун асосийси – дунёвийлик/секуляризм, яъни дин билан давлатни бир биридан ажратиш принципидир.


..:: ISLOM.UZ ::.. - Нобоп исм бола ҳаётига таъсир ўтказадими?\nНобоп исм бола ҳаётига таъсир ўтказадими?\nЗамонасозлик қилиб ўғлимизга сал нобопроқ исм қўйган эканмиз, энди у улғайиб, исмидан ор қиладиган бўлиб қолди. Иннайкейин, болага нима исм қўйилса, бу унинг ҳаётига таъсир ўтказар эмиш, шу гап ростми? Бундай исмларни ўзгартирса бўладими? Бунинг учун нима қилиш керак, бирорта маросим ташкил этиладими?\nЖАВОБ: Ҳақиқатан, кўплаб ўзбек оилаларида фарзандларга Тешавой, Болтавой, Фрунзе, Мэлс, Клара, Ўринбой каби маъноси ғализ исмлар қўйилган. Расулуллоҳ соллаллоҳу алайҳи васаллам даврларида, ундан кейин ҳам фарзандларга қўйилган бундай ноқулай исмлар ўзгартирилган. Бунга жуда кўп ҳадиси шарифалар далил бўлади.\nСаҳл розияллоҳу анҳудан ривоят қилинади: «Мунзир ибн Абу Усайд туғилганида уни Набий соллаллоҳу алайҳи васалламнинг ҳузурларига олиб борилди. Шунда у зот уни сонларига қўйдилар. Абу Усайд ўша ерда ўтирган эди. Набий соллаллоҳу алайҳи васаллам олдиларидаги бир нарса билан машғул бўлиб қолдилар. Абу Усайд буюрган эди, ўғлини Расулуллоҳ соллаллоҳу алайҳи васалламнинг сонларидан олиб кетишди. Расулуллоҳ соллаллоҳу алайҳи васаллам машғулотдан фориғ бўлиб: «Бола қани?» дедилар. Абу Усайд: «Эй Аллоҳнинг Расули! Уни қайтариб юбордик», деди. «Исми нима эди?» дедилар. «Фалончи», деди. «Йўқ! Унинг исми Мунзир», дедилар. Ўша куни уни «Мунзир» деб номладилар». Исм ноқулай, нотўғри қўйилган бўлса, уни ўзгартириб қўйиш керак экан. Расулуллоҳ соллаллоҳу алайҳи васаллам боланинг исмини эшитиб, ёқтирмадилар ва уни Мунзир деб алмаштириб қўйдилар.\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Аллоҳнинг наздида энг хунук исм Маликул Амлокдир» дедилар». Маликул Амлок – подшоҳларнинг подшоҳи, яъни шаҳаншоҳ, дегани. Бу Аллоҳ таолога хос сифатдир. Уни бандага қўйиш ниҳоятда нотўғри, ноқулайдир. Бу ҳадисдан шунга ўхшаш исмларни қўйиш яхши эмаслигини билиб оламиз.\nҲанзала ибн Ҳизайм розияллоҳу анҳудан ривоят қилинади: «Расулуллоҳ соллаллоҳу алайҳи васалламга бир кишининг ўзи яхши кўрган исми ва яхши кўрган кунялари билан чақирилиши ёқар эди».\nДемак, бир кишини хунук исм билан, ўзига ёқмайдиган исм билан чақириш жоиз эмас экан. Қайси исмини, қайси кунясини яхши кўрса, ўша исм, ўша куня билан чақириш керак экан. Расулуллоҳ соллаллоҳу алайҳи васаллам шу нарсани ёқтирар эканлар.\nИбн Умар розияллоҳу анҳудан ривоят қилинади: «Расулуллоҳ соллаллоҳу алайҳи васаллам Осия исмли аёлнинг исмини ўзгартирдилар ва: «Сен Жамиласан» дедилар». «Осия» сўзи «айн» ҳарфи билан ёзилса, «исёнчи, осий аёл« деган маъно чиқиб қолади. Айн ҳарфи бўлмаса, Осиё бўлади, бу исмни қўйса бўлади.\nҲақиқатда ҳам, Осия, яъни Аллоҳга исёнчи бўлган, осий бўлган аёл деган исмни кўтариб юриш жуда хунук, ноқулай нарса. Бундай исмлар Ислом таълимотидан узоқ бўлинган даврда қўйилган. Пайғамбаримиз соллаллоҳу алайҳи васаллам Осия исмли бир аёлнинг исмини Жамила, яъни Гўзал деб ўзгартирган эканлар. Расулуллоҳ соллаллоҳу алайҳи васаллам бу билан Ислом гўзаллик дини эканини, гўзаллик эркагу аёлларнинг исмларида ҳам барқ уриб туриши лозимлигини исботлаганлар. Шунинг учун, мўмин-мусулмонлар ҳам ҳар бир фарзандимизга гўзал, чиройли, эшитганга ҳам, айтганга ҳам бир завқ бағишлайдиган исм қўйишга ҳаракат қилишимиз керак бўлади.\nМуҳаммад ибн Амр ибн Атодан ривоят қилинади: «У Зайнаб бинти Абу Саламанинг ҳузурига кирди. Шунда у ундан ҳузуридаги синглисининг исмини сўради. «Унинг исми Барра», дедим. «Унинг исмини ўзгартир. Чунки Набий соллаллоҳу алайҳи васаллам Зайнаб бинти Жаҳш уйланганларида унинг исми Барра эди. У зот унинг исмини Зайнабга ўзгартирганлар. Ва у зот Умму Саламага уйланганларида ҳузурига кирдилар. Менинг исмим Барра эди. У зот унинг (онамнинг) мени Барра деб чақираётганларини эшитдилар ва: «Ўзларингиз ўзларингизни покламанглар. Ким барра – яхшилик қилувчи ва ким фожира эканини Аллоҳнинг Ўзи билади. Сен уни Зайнаб деб номла», дедилар. «Бўпти, у Зайнаб», деди. Мен унга: «Исм қўйиб бер?» дедим. «Расулуллоҳ соллаллоҳу алайҳи васаллам ўзгартиргандай ўзгартиргин, уни Зайнаб деб номлагин» деди».\nПайғамбаримиз соллаллоҳу алайҳи васаллам Барра деган исмни аёллар ва қизларга қўймаслик кераклигини, бундай исм шу ҳадиснинг ўзида икки марта ўзгартирилганини кўряпмиз. Луғат илми мутахассислари Зайнаб исмининг асл маъноси ҳақида бир неча сўзларни айтишган: баъзилари Зайнабнинг маъноси шодмонлик ва семизлик, деганлар. Бошқалар бу исм Зийб деб номланган гўзал манзарали ва хушбўй ҳидли дарахтдан олиган, дейдилар. Яна бирлари Зайнаб исми «Зайни Аб»дан олинган, яъни, отасининг зийнати дегани, дейдилар.\n...Абдулҳамид ибн Жубайр ибн Шайбадан ривоят қилинади: «Мен Саъид ибн Мусаййябнинг олдида ўтирган эдим. У қуйидагиларни айтди: «Бобоси Ҳазан Набий соллаллоҳу алайҳи васалламнинг ҳузурларига борганида: «Исминг нима?» дедилар. «Исмим Ҳазан», деди. «Йўқ! Сен Саҳлсан», дедилар. «Отам қўйган исмни ўзгартирмоқчи эмасман», деди. Ибн Мусаййяб деди: «Бизда ҳазн – қўполлик бардавом, дегани». Ровийнинг бобоси отаси қўйган исмни ўзгартириш борасида Расулуллоҳ соллаллоҳу алайҳи васаллам айтган исмни қабул қилмаган. Улуғ тобеъинлардан бўлган Саъийд ибн Мусаййяб: «Мана ҳозиргача оиламизда маҳзунлик давом этиб келяпти» дедилар.\nБундан исмнинг ҳаётга таъсири борлиги чиқади. Исм орзу-умид билан қўйилади. Ниятда гап кўп. Болага нима ниятда исм қўйилса, ўша ниятни амалга ошиш эҳтимоли кўп бўлади. Шунинг учун Набий соллаллоҳу алайҳи васаллам доимо болаларга яхшилик, эзгулик, бахт-саодат, хайр-барака маъноларини ифода қилувчи исмларни қўйганлар. Аввал тушунмовчилик ила қўйилган салбий маънодаги исмларни уларнинг муқобилидаги чиройли исмларга алмаштириш мумкин. Бу борада ҳеч қандай ортиқча ишлар шарт эмас, шунчаки исмни алмаштириб қўйиш керак холос (Аллоҳ билувчидир).


Саида Маҳмудова: Спортчиларимизнинг саломатлиги муҳим / Olamsport.com\n13:29"Челси" Кантени "Реал" ёки ПСЖга сотишга тайёр\t0 13:02UFC собиқ чемпионининг икки қариндоши (CОVID-19) сабабли вафот этди\t0 12:40Спортчилар ижтимоий тармоқларда\t0 12:19Фергюсон UFC 249 кечасининг бекор бўлгани ҳақида фикр билдирди\t1 11:58"Sky Sports" АПЛнинг ушбу мавсум рамзий термасини тақдим этди\t0 11:37Жозе Алду "ўйин"дан чиқди, энди Cехудога бошқа жангчи рақиблик қилади\t0 11:16“Ломаченко Мейвезердан кучли!”\t0 10:54Хабиб бекор бўлган UFC 249 турнир ҳақида: Яратгандан қўрқинг!\t7 10:33"Манчестер Юнайтед" франциялик футболчига қизиқиб қолди\t0 10:12Koronavirus Info. Ўзбекистонда коронавирус инфекцияси билан касалланганлар сони 624 нафарга етди\t0 09:56UFC президенти бекор бўлган турнир бўйича расмий баёнот берди\t3 09:35Расман! UFC 249 турнири бекор қилинди 6 09:14#уйдақол! #ҳаётгақўшил! #sportchallenge челленжида илк ғолиблар аниқланди\t0 08:51"Шальке" "Барселона" футболчисини ўзида олиб қолмоқчи\t0 08:28“Гетжи Фергюсонни нокаут қилади”\t4\n16 мар 16:59\nСаида Маҳмудова: Спортчиларимизнинг саломатлиги муҳим\nТеглар : КоронавирусСтол тенниси\nБугунги кунда дунёни ҳавфга солаётган коронавирус (COVID-19) касаллигини юқтириб олганлар сони 135 мингга, вафот этганлар эса қарийб 5 минг нафарга яқинлашиб қолди.\nАйни кунларда мазкур вирус тарқалишининг олдини олиш мақсадида аксарият мамлакатларда оммавий сайллар, спорт мусобақалари, халқаро анжуман ва тадбирлар ўтказилиши бекор қилинмоқда.\nЖумладан, коронавирус сабаб стол тенниси бўйича жорий йилнинг 22-29 март кунлари Жанубий Кореянинг Пусан шаҳрида ўтиши режалаштирилган жаҳон чемпионати, 1-5 апрель кунлари Италиянинг Риччоне шаҳридаги жаҳон про-тури рейтинг мусобақаси, 21-23 апрель кунлари Эроннинг Теҳрон шаҳрида ёшлар ва ўсмирлар ўртасидаги Осиё чемпионати квалификацион турнири ўтказилмайдиган бўлди.\nМазкур мусобақаларнинг ўтказилмаслиги натижасида спортчиларимизнинг Токио шаҳрида бўлиб ўтадиган Олимпия ўйинларига йўлланма берувчи муҳим рейтинг очколарини қўлга кирита олмаслиги, эндиликдаги режалар ва коронавирусдан уларни сақлаш бўйича олиб борилаётган ишлар юзасидан ЎзА мухбири Ўзбекистон стол тенниси федерацияси раиси Саида МАҲМУДОВА билан суҳбатлашди.\n– Жанубий Корея, Италия ва Эронда ўтиши керак бўлган мусобақалар қачон ва қаерда ўтказилади ҳамда бизнинг спортчиларимиз иштироки қандай бўлади?\n– Мазкур мусобақалар ўтказилмаслиги бир қатор спортчилар учун қийин вазият туғдирди. Ҳозирги кунда юқоридаги уч давлатда коронавирус жадаллик билан тарқалмоқда. Шу сабабли ҳам Халқаро стол тенниси федерацияси теннисчиларнинг саломатлигини сақлаш мақсадида ушбу мусобақаларни ўтказмасликка қарор қилди.\nСпортчиларимиз иштироки ҳақида гапирадиган бўлсак, агарда ушбу мусобақалар вирусдан холи давлатларда ўтказилса, Ўзбекистон Жисмоний тарбия ва спорт вазирлиги, Соғлиқни сақлаш вазирлиги ҳамда Миллий олимпия қўмитаси билан маслаҳатлашган ҳолда юборилади. Бироқ биз учун энг муҳими спортчилар ва бу орқали халқимизнинг саломатлигини сақлашдир.\n– Яқинда терма жамоа аъзолари Зоҳид Кенжаев ва Римма Гуфранова Қатарнинг Доҳа шаҳрида ўтказилган мусобақада иштирок этди. Уларнинг айни дамда аҳволи қандай?\n– Римма ва Зоҳид Тошкентга қайтган куниёқ тиббий кўрикдан ўтказилди. Уларнинг аҳволи яхши. Бугунга қадар уларда ҳеч қандай касаллик аниқланмади. Айни пайтда бутун жаҳонга хавф солаётган коронавирусдан спортчиларимизни сақлаш, уларнинг саломатлигини назорат қилиш мақсадида тиббий текширувдан ўтказилмоқда.\n– Дарҳақиқат, бугун халқимиз саломатлигини сақлаш энг муҳим вазифалардан бири бўлиб турибди. Айтингчи, стол тенниси федерациясида спортчилар саломатлигига эътибор қандай?\n– Федерациямиз ташкил топган дастлабки йиллардан бошлаб спортчилар саломатлиги биринчи ўринга қўйилган. Ҳозир эса бу эътибор икки баробар ортган. Спортчиларимиз федерация бош шифокори томонидан хар куни машғулотлардан олдин тиббий кўрикдан ўтказилади.\nШунингдек, истиқболли теннисчиларимиз йилда икки маротаба Миллий олимпия қўмитаси томонидан чуқурлаштирилган тиббий текширувдан ўтказилади. Кўрик натижасида аниқланган органик ёки функционал камчиликлар МОҚ мутахассислари ва бош шифокоримиз томонидан бартараф этилади.\n– Олдинда турган режалар ҳақида тўхталиб ўтсангиз?\n– Энг биринчи вазифа бу Олимпия ўйинларига йўлланмани қўлга киритишдир. Ҳозирча Зоҳид Кенжаев ва Римма Гуфранова йўлланма олишига умид қилаяпмиз. Бироқ улар рейтинг очколари учун астойдил ҳаракат қилиши керак. Афсуски, ҳозирда бир қатор рейтинг очколари берувчи мусобақалар ўтказилмайдиган бўлиб турибди. Олимпиадага эса вақт кам қолган.\nМамлакатимизда ёшлар ва хотин-қизларни спортга жалб этиш орқали уларнинг саломатлигини янада мустаҳкамлаш, улар ўртасида иқтидорли ёшларни саралаб, ўзлари хоҳлаган спорт турлари бўйича мунтазам шуғулланиши учун кенг имконият яратиш мақсадида бир қатор оммавий тадбирлар ўтказилмоқда.\nKoronavirus Info. Ўзбекистонда коронавирус инфекцияси билан касалланганлар сони 624 нафарга етди 0\n#уйдақол! #ҳаётгақўшил! #sportchallenge челленжида илк ғолиблар аниқланди 0\nЯпонияда коронавирус сабаб фавқулотда ҳолат эълон қилинди 0


Россияда ҳайвонлар учун коронавирусга қарши биринчи вакцина рўйхатдан ўтказилди - 31.03.2021, Sputnik Ўзбекистон\nТОШКЕНТ, 31 мар - Sputnik. Россияда ҳайвонлар учун коронавирусга қарши биринчи вакцина рўйхатдан ўтказилди, деб хабар қилмоқда РИА Новости Россельхознадзор\nТОШКЕНТ, 31 мар - Sputnik. Россияда ҳайвонлар учун коронавирусга қарши биринчи вакцина рўйхатдан ўтказилди, деб хабар қилмоқда РИА Новости Россельхознадзор раиси ўринбосари Константин Савенковга асосан. Ушбу вакцина "Карнивак-Ков" деб аталади ва уни оммавий ишлаб чиқариш 1 апрелдан бошланиши мумкин. Унинг клиник синовларида кўплаб ит, мушук, тулки, норка ва бошқа ҳайвонлар иштирок этган. "Карнивак-Ков" бугунги кунда дунёда ҳайвонлар учун COVID-19га қарши яратилган ягона вакцина ҳисобланади.Эслатиб ўтамиз, бир неча кун олдин Гамалея номидаги Иммунология маркази директори академик Александр Гинцбург коронавируснинг навбатдаги босқичида ҳайвонлар оммавий зарарланишни бошланиши мумкин деган эди. Шунингдек, статистик маълумотларга кўра, уй ҳайвонлари эгалари коронавирусга чалиниш эҳтимоли юқори экани аниқланган. Мутахассислар хулосасига кўра, уй ҳайвонлари ўзи зарарданмаса-да, вирус ташувчиси бўлиши мумкин.\n10:36 31.03.2021 (янгиланди: 10:49 31.03.2021)\n© Sputnik / Александр Кондратюк / Фотобанкка ўтишЧелябинская ветеринарная станция\nҲайвонлар учун яратилган COVID-19га қарши дунёда ягона вакцинани ишлаб чиқариш Россияда 1 апрелдан бошланиши мумкин.\nТОШКЕНТ, 31 мар - Sputnik. Россияда ҳайвонлар учун коронавирусга қарши биринчи вакцина рўйхатдан ўтказилди, деб хабар қилмоқда РИА Новости Россельхознадзор раиси ўринбосари Константин Савенковга асосан.\nУшбу вакцина "Карнивак-Ков" деб аталади ва уни оммавий ишлаб чиқариш 1 апрелдан бошланиши мумкин. Унинг клиник синовларида кўплаб ит, мушук, тулки, норка ва бошқа ҳайвонлар иштирок этган.\n"Синов давомида вакцина зарарсиз экани ва ҳайвонларда 100% коронавирусга қарши иммунитет ишлаб чиқилгани қайд этилган. Ҳайвонларда иммунитет ўртача 6 ойгача сақланиб қолади", - деди мутахассис.\n"Карнивак-Ков" бугунги кунда дунёда ҳайвонлар учун COVID-19га қарши яратилган ягона вакцина ҳисобланади.\nЭслатиб ўтамиз, бир неча кун олдин Гамалея номидаги Иммунология маркази директори академик Александр Гинцбург коронавируснинг навбатдаги босқичида ҳайвонлар оммавий зарарланишни бошланиши мумкин деган эди.\nШунингдек, статистик маълумотларга кўра, уй ҳайвонлари эгалари коронавирусга чалиниш эҳтимоли юқори экани аниқланган. Мутахассислар хулосасига кўра, уй ҳайвонлари ўзи зарарданмаса-да, вирус ташувчиси бўлиши мумкин.


Коронавируснинг «мақсади» аниқ бўлди - Zamin.uz\nSARS-CoV-2 коронавирусининг «мақсади» — эндемик бўлиш, деди Жаҳон соғлиқни сақлаш ташкилоти мутахассиси, профессор Дэвид Хейманн. Унинг сўзларини «Guardian» нашри келтирган.\n«Афтидан, COVID-19 ҳам одамнинг бошқа тўртта коронавируси сингари эндемик бўлиб қолади. У одам ҳужайраларида кўпаяркан мутациясини давом эттиради, бу ҳол, айниқса, жадал тарқалаётган жойларда кучлироқ намоён бўлади», — деди мутахассис.\nЖССТ вакили Марк Райаннинг ҳам COVID-19 эндемик бўлишига ишончи комил.\n«Эҳтимолий сценарий шуки, вирус яна бир эндемик касалликка айланиб, ўзига хос хавф-хатарга айланади. Фақат самарали глобал эмлаш дастури доирасида унинг таҳдиди камаяди», — деди эксперт.\nРайаннинг таъкидлашича, вакцинанинг мавжудлиги, ҳатто, у ниҳоятда самарали бўлган тақдирда ҳам, юқумли касалликка барҳам бериш ёки бартараф этишга кафолат бермайди. Уни енгиб ўтиш жуда мушкул.\nМутахассис кейинги пандемия ҳозиргидан кўра жиддийроқ бўлиши мумкинлигидан огоҳлантирди.\n«Биз тобора мураккаблашиб бораётган дунёда яшаяпмиз. Таҳдидлар сақланиб қолади. Ушбу пандемиядан, барча фожиа ва йўқотишлардан ўрганишимиз керак бўлгани бу биргаликда ҳаракат қилишдир. Биз ҳар куни қилаётган ишларимизни такомиллаштириб, йўқотганларнинг хотирасини ҳурмат билан ёд этишимиз керак», — дея сўзини якунлади у.\nДекабрь ойи ўрталарида Буюк Британияда аниқланган SARS-CoV-2 коронавирусининг янги мутацияси маълум бўлди. Дастлабки маълумотларга кўра, вируснинг янги варианти одатдагидан 70% кўпроқ юқумли бўлса-да, ўлим ёки шифохонага ётқизиш нуқтаи назаридан хавфлироқ эканлиги тўғрисида ишончли маълумотлар йўқ.\nЖССТ маълумотларига кўра, пандемия бошланганидан буён дунё бўйича 81 миллиондан ортиқ кишида COVID-19 инфекцияси қайд этилди. 1,7 миллиондан ортиқ одам инфекция қурбонига айланди.\nЭндемик инфекциялар — қўзғатувчилари маълум бир ҳудудда доимо бўладиган касалликлар. Эндемик касалликларга субтропик Африкадаги безгак ёки Ҳиндистондаги вабо киради. “Замин” янгиликларини “Одноклассники”да кузатиб боринг\nОммавий эмлаш ҳам вирусни бутунлай йўқ қила олмайди — Оксфорд профессори\n22-07-2020, 11:39, Дунё\n14-04-2020, 08:38, Дунё